Perkasa undang-undang berkaitan LGBT
Oleh JAMLIAH ABDULLAH

2 September 2022, 4:51 pm
YAN – Dewan Ulama Pas berpandangan undang-undang berkaitan budaya songsang lesbian, gay, biseksual dan transgender (LGBT) perlu diperkasakan dalam usaha memelihara akidah umat Islam di negara ini.
Menurut Ketuanya, Datuk Ahmad Yahya, kerajaan perlu bersikap peka terhadap ancaman pendukung ideologi LGBT yang sedang meresap masuk ke rantau ini.
“Di samping itu, kita juga perlu berhadapan dengan realiti yang getir untuk mempertahankan negara daripada usaha ‘menghalalkan’ LGBT susulan pengumuman untuk menerima LGBT oleh negara dari rantau yang sama.
“Sistem perundangan semasa yang meletakkan amalan LGBT sebagai suatu kesalahan jenayah telah termaktub dalam Seksyen 377 Kanun Keseksaan. Begitu juga pelbagai peruntukan enakmen negeri yang perlu terus diperkasa bagi melindungi ancaman LGBT kepada keutuhan bermasyarakat dalam negara,” katanya ketika memberi ucaptama dalam Muktamar Dewan Ulama Pas di Guar Chempedak di sini hari ini.
Beliau menambah, pihaknya juga menggesa supaya penguatkuasaan undang-undang dilaksanakan secara serius khususnya menanggapi proses sexual grooming melalui media-media sosial.
“Kerajaan perlu menambah baik dasar sosial di bawah Pelan Tindakan Sosial Islam 2019-2025 bagi terus mengekang budaya songsang ini daripada terus menular dalam negara.

“Pelan tindakan ini perlu ditambah baik sejajar dengan perkembangan semasa bagi memastikan setiap ruang-ruang halus penyerapan masuk agenda LGBT dapat segera ditutup.
“Perkara ini termasuk melalui rancangan-rancangan kartun kanak-kanak serta penstriman langsung seperti Netflix. Peranan Lembaga Penapisan Filem (LPF) perlu lebih tegas dalam menghalang usaha normalisasi unsur LGBT melalui karya-karya perfileman yang masuk ke dalam negara,” ujarnya.
Jelasnya, penganjuran konsert yang menampilkan artis-artis Barat juga bertentangan dengan agama dan budaya ketimuran negara. – KOSMO! ONLINE


Sindiket diesel haram berselindung di sebalik pejabat mewah
Oleh MOHAMAD NAUFAL MOHAMAD IDRIS

2 September 2022, 5:37 pm
KLANG – Kegiatan sindiket menjual diesel subsidi secara haram dengan menggunakan pejabat mewah di kawasan perindustrian Bandar Bukit Raja, di sini, berjaya ditumpaskan dalam serbuan malam tadi.
Serbuan itu dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP) Selangor selepas menerima aduan daripada orang awam.
Pengarah KPDNHEP Selangor, Mohd. Zuhairi Mat Radey berkata, berikutan itu, pihaknya telah menjalankan risikan ke atas premis tersebut selama tiga minggu.
“Serbuan dijalankan pukul 10 malam semalam (Khamis), terdapat 10 suspek dipercayai pekerja sindiket yang sedang menjalankan kerja-kerja memindahkan diesel daripada lori ke tangki.
“Kesemua suspek ditahan terdiri daripada empat warga tempatan serta enam warga Myanmar berusia 17 tahun hingga 30 tahun,” katanya ketika meninjau di premis tersebut, hari ini.
Menurutnya, sindiket terbabit dipercayai membeli diesel subsidi di beberapa stesen minyak di sekitar daerah ini sebelum menjualnya kepada pihak industri dengan harga yang lebih murah.

“Kami telah merampas dan menyita tiga buah lori, enam unit kontena (Intermediate Bulk Containers), dua tong tangki (skid tank) yang berisi diesel dianggarkan berjumlah 19,400 liter dan empat unit pam penyedut minyak.
“Kesemua bahan rampasan ini dianggarkan bernilai RM97,200 dan kes disiasat di bawah Akta Kawalan Bekalan 1961,” katanya. – KOSMO! ONLINE


Polis rakam keterangan Rafizi minggu hadapan isu LCS
2 September 2022, 5:06 pm
KUALA LUMPUR – Polis akan memanggil Timbalan Presiden Parti Keadilan Rakyat (PKR) Rafizi Ramli, pada minggu hadapan bagi merakam keterangannya.
Ia susulan laporan polis dibuat terhadapnya berkaitan dakwaannya mengenai projek kapal tempur pesisir (LCS) membabitkan Menteri di Jabatan Perdana Menteri (Tugas-tugas Khas), Datuk Dr. Abd Latiff Ahmad.
Ketua Polis Daerah Sentul, Asisten Komisioner Beh Eng Lai berkata, pihak polis sedang dalam perancangan bagi memanggil Rafizi minggu hadapan untuk diambil keterangannya.
“Kita akan memanggil beliau (Rafizi) untuk dirakam percakapan pada minggu depan,” katanya pada sidang akhbar di Ibu Pejabat Polis Daerah Sentul di sini hari ini.
Terdahulu, media melaporkan, satu laporan polis dibuat oleh Pegawai Tugas-Tugas Menteri di Jabatan Perdana Menteri (Tugas-Tugas Khas), Sayed Ahmad Mui’izzuddin Al-Sayed Mohamad terhadap Rafizi.
Laporan itu dibuat susulan kenyataan Rafizi yang mengaitkan Abd Latiff dan seorang wanita bernama Zainab Mohd. Salleh didakwa isteri keduanya turut terlibat dalam penyelewengan projek LCS.

Dalam pada itu, katanya, polis telah merakam keterangan beberapa individu termasuk seorang hakim bagi membantu siasatan berhubung dakwaan kebocoran dokumen penghakiman perbicaraan berkaitan kes rasuah Datin Seri Rosmah Mansor membabitkan projek solar hibrid di Sarawak bernilai RM1.25 bilion.
“Kira-kira 10 individu telah dirakam keterangan bagi membantu siasatan, kita juga dalam proses siasatan untuk mengesan siapa yang menyebarkan draf kehakiman tersebut,” katanya.
Sebelum ini, media melaporkan, polis menjalankan siasatan berhubung kes pembocoran dokumen penghakiman perbicaraan Datin Seri Rosmah Mansor.
Eng Lai dalam kenyataan berkata, pihaknya menerima aduan berhubung perkara itu daripada pegawai undang-undang Mahkamah Tinggi Kuala Lumpur.
Kejadian itu disedari pengadu ketika berada di Kompleks Mahkamah Kuala Lumpur apabila dimaklumkan berlaku kebocoran dokumen dalaman sulit yang juga dokumen draf awal disediakan oleh Unit Penyelidikan Mahkamah Tinggi Kuala Lumpur.
Dokumen itu adalah dokumen penyelidikan mengenai kes yang masih dalam perbicaraan yang juga pandangan oleh Unit Penyelidikan sebagai rujukan kepada Hakim. -KOSMO! ONLINE


Nelayan hanyut 11 hari dalam peti sejuk di Lautan Atlantik
Oleh KOSMO!

2 September 2022, 5:17 pm
BRASILIA – Seorang nelayan berjaya diselamatkan selepas bertahan selama 11 hari di dalam peti sejuk beku apabila bot dinaikinya karam di Lautan Atlantik, lapor portal berita MailOnline semalam.
Romualdo Macedo Rodrigues, 44, meninggalkan Oiapoque, dalam negeri Amapa di utara Brazil pada akhir Julai lalu dengan menaiki bot kayu sepanjang kira-kira 7  meter menuju ke Pulau Ilet la Mere.
Menurut media Brazil, Rodrigues merancang untuk menghabiskan masa beberapa hari dengan memancing tetapi botnya mula dimasuki air ketika dalam perjalanan dan karam.
Dalam usaha untuk terus hidup, Rodrigues masuk ke dalam peti sejuk beku yang berada di atas botnya. Dia hanyut tanpa makanan atau minuman selain turun berat badan kira-kira 5 kilogram (kg) selama 11 hari.
“Apa yang paling merisaukan saya ialah kehausan. Peti ais ini bagi saya adalah keajaiban,” katanya.
Rakaman pada 11 Ogos lalu memaparkan Rodrigues diselamatkan, keletihan dan jatuh ke lantai sebuah kapal nelayan dari negara Suriname, sekitar 450 kilometer dari lokasi botnya karam.

Selain pakaiannya koyak dan mengalami dehidrasi, Rodrigues juga diserang strok haba. Dia merayu kepada penyelamat untuk minum lalu mereka memberinya air dan bubur.
Akan tetapi, pengalaman pahit Rodrigues belum berakhir. Selepas bot itu kembali ke pantai, dia diberi pertolongan cemas dan kemudian ditangkap di Suriname kerana tidak memiliki dokumen pengenalan diri.
Dia kemudian menghabiskan masa 16 hari di sebuah penjara di Paramaribo. Mimpi ngerinya berakhir apabila dia akhirnya dibenarkan pulang ke negara asal. Penerbangan membawa Rodrigues mendarat di Belem dekat negeri Para, di utara Brazil. – Agensi


Aliran trafik ke Pantai Timur mulai sesak
Oleh KOSMO!

2 September 2022, 5:49 pm
PETALING JAYA – Aliran trafik menghala Pantai Timur dilaporkan sesak selepas orang ramai mula pulang ke kampung sempena cuti hujung minggu serta cuti persekolahan yang bermula esok.
Menerusi perkongsian di laman Facebook Lebuh Raya Pantai Timur (LPT), trafik sesak kira-kira 11 kilometer (km) bermula dari KM 25.2 sehingga ke KM 36.2 arah Kuantan (Gombak ke Genting Sempah) berikutan terdapat kenderaan rosak di lorong kiri.
“Trafik turut dilaporkan sesak kira-kira 2.1 km sebelum Plaza Tol Gombak arah Kuala Lumpur (KL) dan bercantum dengan Lebuh Raya Lingkaran Tengah 2 (MRR2) berikutan pertambahan kenderaan menuju ke KL.
“Di LPT 1 pula, trafik dilaporkan sesak 4.6 km dari KM 110.7 hingga KM 106.1 arah barat berikutan terdapat kerja-kerja penyelenggaraan dilokasi,” kata LPT.
Jelas LPT lagi, kesabaran anda amat dihargai dan rehat jika perlu termasuk utamakan keselamatan di jalan raya serta pandulah secara berhemat. -KOSMO ONLINE


RM1 bilion bantu operasi bas henti-henti di seluruh negara
Oleh MUSTAQIM MOHAMED

2 September 2022, 5:12 pm
KOTA BHARU – Kerajaan telah mengeluarkan dana sebanyak RM1 bilion melalui Dana Sokongan Sementara Bas Henti-Henti (ISBSF) untuk membantu operasi bas henti-henti di seluruh negara sejak 10 tahun lalu.
Menteri Pengangkutan, Datuk Seri Dr. Wee Ka Siong berkata, kerajaan sentiasa peka dan prihatin dengan kesukaran yang dihadapi rakyat khususnya golongan kurang berkemampuan untuk menggunakan perkhidmatan bas henti-henti.
“Bagi memenuhi syarat ditetapkan di bawah ISBSF, kesemua bas akan dilengkapi sistem tiket elektronik canggih dan koordinat sistem kedudukan global (GPS) untuk membolehkan pergerakan bas dapat dipantau dengan berkesan.
“Ia turut dilengkapi sistem pengesan untuk mencerap tatalaku pemandu termasuk kerap menekan brek atau mengantuk semasa memandu. Bagi keselesaan penumpang, kesemua bas menyediakan sistem pendingin hawa di setiap tempat duduk,” katanya pada sidang akhnar selepas merasmikan Mutiara Rentas Desa (MRD) di Tunjong di sini hari ini.
Hadir sama, Pengerusi Eksekutif Konsortium E-Mutiara Berhad (E-Mutiara), Che Ibrahim Che Ismail.
Mengulas lanjut, menurut Ka Siong, pemilihan E-Mutiara bagi menjalankan operasi bas henti-henti di Kelantan kerana syarikat itu dilihat mampu menggerakkan semula perkhidmatan itu di negeri ini.

Katanya, dengan pengalaman selama 30 tahun, beliau yakin E-Mutiara dapat mengendalikan perkhidmatan tersebut dengan lebih baik daripada sebelumnya.
“Sehubungan itu, kerajaan telah memperuntukan sebanyak RM4.11 juta setahun untuk program ISBSF di Kelantan. Selain itu, difahamkan MRD telah dimulakan secara berperingkat sejak 1 Februari lalu.
“Perkhidmatan itu telah digunakan oleh lebih 60,000 penumpang sehingga 27 Ogos lalu. Ia menunjukkan jumlah penumpang daripada Februari sehingga Ogos tahun ini menungkat sebanyak 51 peratus setiap sebulan,” katanya. – KOSMO! ONLINE


Wanita tidak takut bersuamikan pembunuh bersiri paling kejam di dunia
Oleh KOSMO!

2 September 2022, 6:00 pm
KIEV – Seorang wanita di Ukraine sanggup mengahwini pembunuh bersiri dianggap paling kejam di dunia kerana yakin lelaki itu tidak bersalah atas tuduhan yang dilemparkan terhadap  dirinya, lapor akhbar Mirror UK kelmarin.
Elena Bulkina  mengahwini pembunuh bersiri, Sergey Tkach ketika baru berusia 23 tahun dan suaminya di pertengahan 60-an.
Tkach dipercayai telah membunuh lebih 100 wanita antara 1984 hingga 2005, menggunakan kuasanya sebagai pegawai polis untuk menutup jenayah mengerikan di mana dia akan merogol dan melemaskan mangsa sebelum mendera mayat mereka secara seksual.
Bulkina mendedahkan dia tidak mengambil berat tentang jenayah suaminya kerana dia jatuh cinta dengan suaminya semasa di dalam penjara.
Mereka berkahwin pada 2015 dan mempunyai seorang anak perempuan bernama Elizaveta yang dilahirkan pada 2016.
“Saya tidak takut dengan sabitannya. Wanita yang baik takut kepadanya. Jika itu berlaku, bermakna semakin kurang persaingan untuk saya,” kata Bulkina dalam penggambaran dokumentari untuk laman penstriman Netflix.

Bagaimanapun, kisah cinta ini terhenti apabila Bulkina secara tiba-tiba berhenti melawat Tkach di penjara dan menghilangkan diri.
Lelaki itu mati pada tahun 2018 disebabkan sindrom ‘patah hati’, dipercayai kerana kecewa ditinggalkan Bulkina. – Agensi


Chalet di Port Dickson curi air terawat diserbu
Oleh ZAKKINA WATI AHMAD TARMIZI

2 September 2022, 5:03 pm
PORT DICKSON – Sebuah chalet di sini diserbu penguat kuasa Suruhanjaya Perkhidmatan Air Negara (SPAN) dan Syarikat Air Negeri Sembilan Sdn. Bhd. (Sains) semalam selepas disyaki mencuri bekalan air terawat.
Ketua Bahagian Perhubungan Awam SAINS, Norzita Ismail berkata, dan hasil siasatan tapak mendapati premis terbabit melakukan penyambungan tidak sah.
Penyambungan tersebut menggunakan paip jenis High Density Polyethlene (HDPE) bersaiz 32 milimeter tanpa melalui sebarang meter untuk kegunaan operasi harian.
“Pegawai penguat kuasa turut menjalankan ujian klorin dan terbukti bekalan air yang digunakan adalah air terawat milik Sains,” katanya dalam kenyataan hari ini.
Menurut Norzita, pihak SPAN telah menyita semua pepasangan dan punca sambungan yang dibuat sebagai bahan bukti dan operasi serbuan itu tamat pada pukul 12.45 tengah hari semalam.
“Kes disiasat di bawah Seksyen 89(9) Akta Industri Perkhidmatan Air 2006 .

“Sekiranya disabitkan kesalahan, tertuduh boleh dikenakan hukuman denda sebanyak RM50,000 atau penjara tidak melebihi enam bulan atau kedua-duanya sekali,” katanya. – KOSMO! ONLINE


Tiga lelaki dicekup ‘kumpul’ 35,970 liter diesel
Oleh MUHAMMAD SHAHIZAM TAZALI

2 September 2022, 5:08 pm
MELAKA – Taktik tiga lelaki membeli diesel bersubdsidi dari stesen minyak di sekitar negeri ini dan Negeri Sembilan bagi kegunaan pasaran gelap gagal selepas dicekup polis di kawasan Perindustrian Krubong di sini, semalam.
Ketua Polis Daerah Melaka Tengah, Asisten Komisioner Christopher Patit berkata, kesemua suspek berusia berusia antara 32 hingga 50 tahun itu ditahan sepasukan cawangan D9 Ibu Pejabat Kontinjen (IPK) Melaka kira-kira pukul 4 petang.
Katanya, tangkapan itu membabitkan seorang lelaki tempatan dan dua warga Bangladesh.
“Sindiket ini dipercayai menjadikan gudang tersebut sebagai pusat operasi bagi memindahkan minyak dari lori tiga tan ke tangki penyimpanan sementara.
“Pemeriksaan di premis berkenaan kita merampas 35,970 liter diesel, sebuah lori tangki, sebuah lori tiga tan dan pelbagai peralatan dipercayai digunakan bagi kegiatan itu dengan jumlah keseluruhan rampasan RM302,535,” katanya sidang akhbar di sini, hari ini.
Tambahnya, pihaknya turut merampas wang tunai RM26,000 dalam serbuan tersebut.

Mengulas lanjut beliau berkata, modus operandi sindiket adalah membeli minyak diesel tersebut daripada stesen minyak di sekitar Melaka dan Negeri Sembilan menggunakan lori tiga tan.
“Bekalan itu kemudiannya akan dijual kepada peraih pada harga lebih murah berbanding harga pasaran.
“Peraih membeli minyak diesel ini lebih murah daripada harga pasaran iaitu RM2.15 seliter dan akan dipasarkan pada industri tempatan atau pasaran gelap pada harga RM3.50 hingga RM4 seliter,” ujarnya.
Jelasnya, hasil soal siasat kumpulan itu dipercayai aktif melakukan kegiatan itu sejak Jun lalu sebelum dikesan pasukan risikan.
Katanya, kesemua siasat ditahan dan kes akan dirujuk kepada Kementerian Perdagangan Dalam Negeri dan Hal Ehwal Pengguna (KPDNHEP) untuk tindakan undang-undang.


Peranti Siswa diagih bermula esok
Oleh MOHD. HUSNI MOHD. NOOR

2 September 2022, 4:54 pm
PUTRAJAYA – Mahasiswa institusi pengajian tinggi awam (IPTA) dan swasta yang layak menerusi Program Peranti Siswa akan menerima peranti masing-masing mulai esok.
Perkara itu dimaklumkan Menteri Komunikasi dan Multimedia, Tan Sri Annuar Musa menerusi hantaran di Facebook hari ini.
Annuar berkata, majlis agihan rasmi peranti itu akan disempurnakan Perdana Menteri, Datuk Seri Ismail Sabri Yaakob di Universiti Teknologi MARA (UiTM) Shah Alam, Selangor pukul 2.30 petang esok.
“InsyaAllah esok peranti siswa mula diedarkan kepada para mahasiswa IPTA dan IPTS. Tahniah kepada yang terpilih.
“Setiap penerima bakal mendapat Tablet Samsung model terkini, lengkap dengan casing, keyboard dan stylus pen,” katanya.
Annuar sebelum ini mengumunkan, 400,000 mahasiswa dalam kalangan keluarga berpendapatan rendah (B40) layak menerima peranti jenama Samsung Galaxy Tab A8 LTE menerusi fasa pertama program itu.

Jelasnya lagi, agihan fasa kedua dijangka pada Oktober atau November depan memandangkan permohonan bagi fasa itu sedang dibuka mulai 1 Ogos 2022 hingga 30 September 2022.
“Pembekalan peranti itu akan dilakukan oleh lima syarikat terpilih melalui tender terbuka mengikut zon merangkumi Sabah dan Sarawak, utara, tengah dan selatan Semenanjung.
“Penerima Peranti Siswa bagi Fasa 1 terdiri daripada mahasiswa dalam kalangan keluarga B40 dengan pendapatan bulanan isi rumah sebanyak RM4,850 ke bawah,” katanya. – KOSMO! ONLINE


Pekerja kontrak pasang kabel maut dirempuh
Oleh NOR SHAFAWATI YUP

2 September 2022, 4:41 pm
PORT DICKSON – Seorang pekerja kontrak yang sedang memasang kabel Telekom Malaysia Berhad (TM) maut dirempuh sebuah kereta Proton Wira dalam kemalangan langgar lari di Kilometer 9.5 Jalan Pantai di sini berdekatan Hospital Port Dickson tengah malam tadi.
Ketua Polis Daerah Port Dickson, Superitendan Aidi Sham Mohamed berkata, dalam kejadian pada pukul 12.15 tengah malam itu, mangsa, Faizal Taha, 35, yang mengalami kecederaan parah dilaporkan meninggal dunia satu jam kemudian selepas dirawat di Zon Merah, Hospital Port Dickson.
“Berdasarkan siasatan, kemalangan dipercayai berlaku selepas sebuah Proton Wira berwarna biru dipandu secara laju dan melulu dari arah Port Dickson menghala ke Teluk Kemang.
“Pemandu Proton Wira itu kemudian telah merempuh dua papan tanda dan beberapa kon yang dipasang di lorong kanan sebelum melanggar mangsa yang sedang memasang kabel TM di lorong tersebut,” katanya dalam kenyataan di sini hari ini.
Aidi Sham berkata, selepas pelanggaran, pemandu kenderaan itu telah melarikan diri ke arah Bulatan Sunggala dan terus melarikan diri.
“Mangsa yang cedera parah dikejarkan ke Hospital Port Dickson dan disahkan meninggal dunia pada pukul 1.15 pagi setelah menerima rawatan di Zon Merah,” katanya.

Jelas Aidi Sham, susulan daripada kejadian itu, suspek lelaki berusia 31 tahun yang merupakan pemandu Proton Wira berjaya ditahan pada pukul 12 tengah hari tadi di Bandar Sunggala di sini oleh sepasukan polis daripada Bahagian Siasatan dan Penguatkuasaan Trafik (JSPT) Ibu Pejabat Polis Daerah (IPD) Port Dickson.
“Suspek telah dibawa ke Cawangan Trafik IPD Port Dickson untuk siasatan lanjut dan kes disiasat di bawah Seksyen 41(1) Akta Pengangkutan jalan 1987,” katanya. – KOSMO! ONLINE


Boleh terbatal solat jika kain pelikat ketat
Oleh AMREE AHMAD

2 September 2022, 4:26 pm
PUTRAJAYA – Mereka yang hendak menunaikan solat perlu memastikan kain pelikat yang dipakai tidak longgar kerana perbuatan membetulkan ikatan kain ketika menunaikan ibadah itu dibimbangi boleh membatalkan solat.
Demikian pencerahan terkini Pejabat Mufti Wilayah Persekutuan (PMWP) menerusi laman sesawangnya terhadap persoalan seseorang mengetatkan kain ketika sedang sembahyang.
“Perbuatan ini termasuk dalam pergerakan yang banyak dan jika dilakukan melibatkan tiga kali pergerakan secara berturut-turut, maka batal ibadah solatnya itu,” jelas agensi berkenaan.
Sehubungan itu, PMWP menasihatkan individu yang memakai kain pelikat agar mengelakkan diri daripada melakukan perbuatan tersebut kerana dibimbangi boleh mengganggu solatnya.
“Jika terpaksa memperbetulkan ikatan kain, maka hendaklah dilakukan dengan dua atau tiga kali pergerakan secara berasingan supaya solatnya tidak terbatal.
“Kaedah penentuan sama ada sesuatu pergerakan itu dikira sebagai banyak atau sedikit ialah apabila membabitkan tiga kali pergerakan secara berturut-turut,” jelasnya. – KOSMO! ONLINE


Trend pakaian beragam sempena kemerdekaan ‘bebankan’ ibu bapa
Oleh KOSMO!

2 September 2022, 4:15 pm
PETALING JAYA – Trend pihak sekolah dan tadika menganjurkan pakaian cantik dan bertema sempena Hari Kemerdekaan dilihat membebankan sesetengah ibu bapa.
Menerusi satu perkongsian di laman Facebook, seorang ibu memaklumkan walaupun ada sesetengah pelajar tidak beria dengan trend itu, tetapi apabila melihat kawan mereka mengenakan pakaian berkenaan secara sendiri mereka akan menjadi segan.
“Mereka akan segan dengan sendirinya, malu nak ke sekolah. Sekolah pula dah jadi seperti kewajipan pakaian tercantik ini.
“Akhirnya, terpacak dalam kepala anak-anak ini apabila 31 Ogos adalah hari melaram baju, mana erti sebenar kemerdekaan, sejarah sebenar kemerdekaan pun tak dapat jawab,” soal wanita itu.
Pada masa sama, wanita itu berkata, sambutan kemerdekaan di sekolah ketika ini sudah jauh berbeza dengan zaman sebelum ini di mana akan diadakan pertandingan kuiz kemerdekaan ataupun pertandingan mewarna.
Kata wanita itu lagi, sebenarnya banyak aktiviti lain boleh dilakukan sempena sambutan hari kemerdekaan contohnya tayangan cerita-cerita atau filem berkisarkan kemerdekaan, perarakan membawa bendera, belakon cerita kisah kemerdekaan dan lain-lain lagi.

“Bukan semata-mata pertandingan baju tercantik, sehingga membebankan ‘poket’ ibu bapa terutamanya selepas Perintah Kawalan Pergerakan (PKP) sebelum ini.
“Keluarga yang berduit oklah, jika yang cukup-cukup makan, cukup-cukup pakai nak beli baju untuk pakai setahun sekali itu kena fikir banyak kali dahulu,” katanya.
Susulan perkongsian itu, rata-rata pengguna bersetuju dengan luahan wanita tersebut dan mereka turut berkongsi kisah yang sama.
“Jangan kata baju, ada mak bapa nak beli bendera untuk anak-anak pun terkebil-kebil, esok merdeka, malam ni pergi cari,” tulis Habimo.
Turut meninggalkan komen adalah seorang lagi pengguna dikenali sebagai Ahmad Fuad Mohamad Zawadi.
“Memanglah tiada paksaan, tapi hati anak-anak teringin bila tengok kawan-kawan pakai,” ujarnya. -KOSMO! ONLINE


DBKL ubah arah laluan di Lorong Panggung mulai esok
Oleh KOSMO!

2 September 2022, 4:26 pm
PETALING JAYA – Dewan Bandaraya Kuala Lumpur (DBKL) memaklumkan bahawa arah laluan di Lorong Panggung, Kuala Lumpur akan diubah berkuat kuasa esok pukul 12.01 pagi.
Menerusi satu kenyataan, Jabatan Perancangan Korporat DBKL berkata, pengguna dari Jalan Panggung dibenarkan menuju ke Jalan Tun H. S. Lee melalui Lorong Panggung ke arah Balai Polis.
“Objektif perubahan aliran trafik ini bertujuan bagi kelancaran aliran trafik dan berusaha memastikan keselamatan terjamin serta memudahkan pengguna jalan raya di kawasan pusat bandar Kuala Lumpur.
“Semua pengguna jalan raya diingatkan untuk mematuhi papan tanda arah dan keselamatan bagi memastikan tidak berlaku perkara yang tidak diingini,” katanya dalam satu kenyataan di sini hari ini.
Menurut kenyataan itu lagi, kerjasama daripada semua pengguna jalan raya adalah amat dihargai. -KOSMO! ONLINE


Keluarga mahu hukuman setimpal ke atas pelaku
Oleh ISKANDAR SHAH MOHAMED

2 September 2022, 4:23 pm
KUALA SELANGOR – Keluarga pelajar tingkatan empat yang maut dalam kebakaran di tandas terbiar di Puncak Alam Fasa 3 di sini, mahu dua pelaku menerima hukuman setimpal atas perbuatan mereka sekiranya didapati bersalah kelak.
Ibu mangsa, Hizanawati Abu Bakar, 48, menyerahkan sepenuhnya kepada polis untuk menjalankan siasatan terperinci tragedi yang menimpa Allahyarham Muhammad Damin Mikhail Kamsol, 16.
Menurut pemandu e-hailing itu, keluarga tidak mahu menganggu tugas pihak berkuasa dan akan sentiasa bekerjasama bagi memastikan kes itu diselesaikan segera.
“Jika didapati bersalah, hukuman setimpal perlu dikenakan terhadap si pelaku sebagai pengajaran supaya kejadian seumpama itu tidak berulang pada masa depan.
“Saya tidak mahu orang lain turut menjadi mangsa gurauan yang mengundang maut seperti menimpa arwah Muhammad Damin,” katanya sebak ketika ditemui di rumahnya di Bandar Puncak Alam Fasa 3 di sini, hari ini.
Terdahulu, ibu kepada enam anak itu menerima kunjungan Ahli Parlimen Kuala Selangor, Datuk Seri Dr. Dzulkefly Ahmad yang menyerahkan sumbangan bagi meringankan beban keluarga itu.

Kosmo sebelum ini melaporkan keluarga menyifatkan gurauan dua rakan kepada mangsa sebagai keterlaluan sehingga meragut nyawa.
Kejadian menyayat hati itu berlaku pukul 2.38 petang, 28 Ogos lalu apabila Muhammad Damin Mikhail ditemui dengan kesan melecur di dalam tandas berkenaan.
Hizanawati mempersoalkan tindakan dua remaja itu yang seolah-olah menganggap nyawa anaknya seperti tidak berharga selepas dikatakan bergurau dengan bermain api.
Kedua-dua mereka berusia 15 dan 16 tahun itu ditahan polis bagi membantu siasatan di bawah Seksyen 304 Kanun Keseksaan.
Dalam pada itu, jelas Hizanawati, dia masih belum bersedia untuk memaafkan perbuatan pelaku kerana kejadian baru enam hari berlalu.
“Saya sehingga kini masih terkilan dengan tindakan pelaku yang menyalakan api di tandas awam tersebut.
“Tragedi itu masih lagi baharu berlaku dan hati saya belum terbuka untuk memaafkan mereka,” ujarnya.
Tambah beliau, biarpun kepenatan, dia bersyukur banyak pihak terutama penduduk setempat hadir menziarahi sehingga ke hari ini. – KOSMO! ONLINE


Perarakan Merdeka hari terakhir Loki bersama Micro
Oleh KOSMO!

2 September 2022, 4:46 pm
PETALING JAYA – Anjing yang berkhidmat bersama Tentera Darat Malaysia (TDM) bernama Loki bakal berpisah bersama tuannya, Micro Junior.
Menurut perkongsian di laman Facebook Panggilan Pertiwi, anggota tentera bernama Micro Junior itu bakal menamatkan perkhidmatannya dalam Angkatan Tentera Malaysia (ATM) tidak lama lagi.
“Ini merupakan tahun terakhir anjing TDM bernama Loki ini menyertai perarakan Hari Kebangsaan bersama tuannya, Micro Junior.
“Micro Junior bakal meninggalkan pasukan tentera kerana tempoh perkhidmatan beliau akan berakhir. Loki bakal bersama tuan barunya selepas ini,” jelas hantaran tersebut.
Sementara itu, bagi Micro Junior yang membalas hantaran tersebut di ruangan komen berkata, perarakan Hari Kebangsaan ke-65 lalu adalah perarakan terakhir dia bersama anjing terlatih itu.
“Kami berdua telah berhadapan pelbagai cabaran di lapangan bersama selama beberapa tahun dan ternyata dia adalah kawan sejati saya.

“Saya akan tamatkan perkhidmatan tidak lama lagi selepas tempoh berkhidmat saya sudah tamat,” ujarnya. – KOSMO! ONLINE.


5 hospital bakal dijadikan hab teknologi kesihatan kualiti tinggi
Oleh AZMI NORDIN

2 September 2022, 4:38 pm
KUALA LUMPUR – Kementerian Sains, Teknologi dan Inovasi (MOSTI) dengan Kementerian Kesihatan (KMM) mengumumkan lima buah hospital akan dijadikan sebagai Hab Teknologi Kesihatan Sandbox Teknologi dan Inovasi Nasional (NTIS) di negara ini.
Pelaksanaan Hab Teknologi Kesihatan NTIS dicadangkan akan berada di Hospital Rembau, Negeri Sembilan, Hospital Putrajaya di Institut Kanser Negara, Hospital Tunku Azizah, Kuala Lumpur di Hospital Wanita dan Kanak-kanak serta Hospital Bera, Pahang.
Menurut Menteri Sains, Teknologi dan Inovasi, Datuk Seri Dr. Adham Baba berkata, lokasi ini dipilih atas kesediaan infrastruktur teknologi, tenaga mahir, integrasi dengan teknologi semasa seperti internet dan 5G, perkakasan dan pemahaman teknologi terkini.
“Lokasi ini akan dikenali sebagai pusat sehenti sektor kesihatan yang menyediakan pengalaman penjagaan kesihatan berkualiti tinggi dengan teknologi dan inovasi.
“Hab Teknologi Kesihatan NTIS bermatlamat untuk memacu pengujian dan pengkomersialan inovasi teknologi kesihatan di dalam persekitaran yang selamat dan dikawal selia,” katanya ketika merasmikan pelancaran Hab Teknologi Kesihatan NTIS, di sini, hari ini.
Tambah beliau, MOSTI komited dalam membangunkan beberapa teknologi inovatif yang dapat mengukuhkan lagi sistem penjagaan kesihatan rakyat negara ini.

“Penubuhan Hab Teknologi Kesihatan NTIS akan mempercepatkan penciptaan, penerimaan dan pengkomersialan teknologi dan inovasi tempatan di dalam sektor kesihatan tanpa menjejaskan tempoh ujian klinikal sedia ada.
“Faedah yang dapat daripada Hab ini adalah penjagaan kesihatan yang berkualiti dengan kos yang berpatutan dan menyokong usaha-usaha pencegahan penyakit yang dibawa oleh vektor-vektor seperti serangga dan haiwan perosak,” ujarnya.
Sehubungan itu, Dr. Adham menyatakan Hab Teknologi Kesihatan NTIS, merupakan satu inisiatif MOSTI, dengan Malaysian Research Accelerator for Technology and Innovation (MRANTI) selaku Sekretariat Utama
Sementara itu, Menteri Kesihatan, Khairy Jamaluddin Abu Bakar berkata, hab yang bertunjangkan Internet of Medical Things (IoMT) ini, akan membentuk satu ekosistem yang saling berkait menerusi rangkaian komputer dalam talian.
“Hab ini berupaya mempertingkatkan pengurusan ubat, diagnosis dan rawatan dan pemantauan penyakit kronik dari jarak jauh.
“Justeru, ini bakal memudah cara isu pengawalseliaan merangkumi Akta Racun 1952, Akta Teleperubatan 1997 dan Akta Ubat (Iklan dan Penjualan) 1956,” katanya. – KOSMO! ONLINE.


Amaran cuaca buruk di KL petang ini
Oleh ZULKIFLI MANZOR

2 September 2022, 4:21 pm
PETALING JAYA – Kuala Lumpur dan sejumlah kawasan di kebanyakan negeri diramalkan mengalami ribut petir, hujan lebat dan angin kencang petang ini.
Jabatan Meteorologi Malaysia (MetMalaysia) berkata, antara negeri yang dijangka mengalami cuaca buruk petang ini adalah Pulau Pinang.
“Kedah iaitu di Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu diramalkan mengalami ribut petir, hujan lebat dan angin kencang.
“Perak di Kerian, Hulu Perak, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Kelantan di Jeli, Kuala Krai dan Gua Musang, manakala Terengganu di Besut, Hulu Terengganu dan Dungun,” kata MetMalaysia dalam satu kenyataan hari ini.
Menurut MetMalaysia, bagi Pahang, cuaca buruk diramalkan berlaku di Tanah Tinggi Cameron, Lipis, Raub, Jerantut dan Bentong.

Selangor pula diramalkan di Sabak Bernam, Hulu Selangor dan Gombak, manakala Johor di Mersing, Kulai, Kota Tinggi dan Johor Bahru.
“Sarawak di (Beluru, Miri dan Marudi) dan Limbang. Sabah di Pantai Barat (Papar, Putatan, Penampang, Kota Kinabalu, Tuaran dan Kota Belud) dan Sandakan (Kinabatangan),” kata MetMalaysia. – KOSMO! ONLINE


Kerajaan cari teknologi terkini kesan pelaku jenayah siber
Oleh AMRAN MULUP

2 September 2022, 4:12 pm
MELAKA – Jawatankuasa Keselamatan Siber Negara (JKSN) sedang mencari teknologi terkini yang digunakan di beberapa negara lain bagi menangani peningkatan bilangan kes siber membabitkan organisasi sektor awam, komersial dan individu.
Menteri Komunikasi dan Multimedia, Tan Sri Annuar Musa berkata, perkara tersebut telah dibincangkan dalam mesyuarat JKSN yang dipengerusikan Perdana Menteri, Datuk Seri Ismail Sabri Yaakob bagi mencari alternatif terbaharu menjejaki pelaku-pelaku jenayah siber.
“Kerajaan terima banyak laporan orang ditipu scammer dan ramai orang hilang duit dalam akaun, seolah-olah nampak macam kita kalah kepada penjenayah-penjenayah siber.
“Pelaku dapat mengatasi sistem yang ada dan kadang-kadang masalah teknologi menyulitkan kita untuk mengambil tindakan, kerana undang-undang sedia ada tidak dapat mengatasi masalah penipuan siber cara baru,” katanya.
Beliau berkata demikian dalam sidang akhbar selepas menyampaikan Watikah Pengerusi Pusat Ekonomi Digital Keluarga Malaysia (PEDi) dan Taklimat Telekomunikasi Bersama Pengguna di sebuah hotel di Ayer Keroh di sini, malam tadi.
Seramai 30 PEDi baharu dari enam kawasan Parlimen di Melaka menerima watikah dan turut dihadiri Pengerusi Jawatankuasa Pendidikan, Sains, Teknologi dan Inovasi negeri, Datuk Rais Yasin.

Mengulas lanjut, Annuar berkata, kementeriannya juga menjalinkan kerjasama dengan beberapa negara dalam kalangan ASEAN untuk berkongsi data serta membincangkan mengenai jenayah siber.
“Saya ada berkomunikasi dengan rakan sejawat dari ASEAN terutama yang bersempadan dengan kita kerana jenayah siber tidak boleh ditangani dengan cara biasa, sebaliknya kita perlu ada langkah-langkah baharu perlu diambil.
“Satu pasukan petugas khas telah ditubuhkan untuk mengkaji perakuan-perakuan baharu yang perlu dilakukan kepada kerangka undang-undang sedia ada untuk disemak semula,” jelasnya. – KOSMO! ONLINE


Dua lelaki samun, curi 4 kotak rokok dicekup
Oleh MASTURAH SURADI

2 September 2022, 4:48 pm
KOTA TINGGI – Dua lelaki hanya berjaya mencuri empat buah kotak rokok di kedai serbaneka, Bandar Tenggara, di sini semalam sebelum dicekup polis 10 jam selepas jenayah itu dilaporkan.
Ketua Polis Daerah Kota Tinggi, Superintendan Hussin Zamora berkata, pihaknya menerima maklumat kejadian samun melibatkan dua suspek lelaki itu pada pukul 11.37 pagi.
Katanya, siasatan mendapati kejadian berlaku pada pukul 12.50 pagi selepas suspek memasuki premis dengan dimana salah seorang saspek memakai kain warna kelabu menutup mukanya dan seorang lagi saspek memakai helmet warna hitam jenama SGV.
“Kedua-dua suspek bertindak masuk ke bahagian kaunter dan cuba membuka peti wang namun tidak berjaya. Setelah itu kedua-dua suspek telah mengambil empat kotak rokok jenama Dunhill Classic dan terus melarikan diri.
“Premis perniagaan 7 Eleven mengalami kerugian RM70 manakala mangsa tidak mengalami sebarang kecederaan.
“Bertindak atas maklumat, diantara pukul 9.30 malam hingga 10.30 malam, sepasukan polis daripada Bahagian Siasatan Jenayah Ibu Pejabat daerah (IPD) Kota Tinggi telah berjaya melakukan tangkapan dan rampasan ke atas kedua-dua suspek di kawasan daerah Kota Tinggi dan Kluang,” katanya dalam kenyataan hari ini.

Katanya kedua-dua suspek merupakan warga tempatan berusia 20-an ditahan reman selama lima hari bermula 2 hingga 6 September ini.
Menurutnya kes disiasat dibawah Seksyen 395 Kanun Keseksaan, jika disabitkan kesalahan boleh dikenakan hukuman dengan penjara sehingga 20 tahun serta sebat. – KOSMO! ONLINE


Bagai mimpi ngeri – Ikmal Amry
Oleh SAIRUL ZAMRI MISRANI

3 September 2022, 10:23 pm
PETALING JAYA – Pelakon Ikmal Amry bersyukur dia dan keluarga terselamat apabila terlibat dalam sebuah nahas jalan raya petang tadi.
Menerusi hantaran dalam Instagram, kejadian tidak diingini tersebut berlaku di Projek Lebuh Raya Utara Selatan (PLUS) arah selatan ketika dia bersama keluarga dalam perjalanan ke Melaka sekitar pukul 2.30 petang.
“Saya dalam perjalanan ke Melaka untuk balik ke kampung. Ketika mahu ubah laluan ke lorong kanan, saya terlanggar sebuah kereta hingga menyebabkan hilang kawalan,” katanya.
Dalam hantaran sama, pelakon drama Kebaya Kasut Kanvas itu bersyukur kerana tiada kemalangan jiwa berlaku dan hanya mengalami sakit-sakit badana.
“Kereta saya hilang kawalan dan terbalik sebanyak lapan kali. Alhamdulillah saya, anak dan isteri selamat dan tidak mengalami sebarang luka,” katanya.
Tambah Ikmal atau nama sebenarnya Mohd. Zulikmal Amry Ghazali, 28, kemalangan terbabit adalah satu mimpi ngeri dan bersyukur Tuhan masih panjangkan usianya sekeluarga.

“Mimpi ngeri yang tak sanggup ku lalui terjadi. Pahit untuk ditelan, tetapi pengalaman yang menjadi pengajaran.
“Alhamdulillah kami sekeluarga selamat. Allah masih bagi peluang. Alhamdulillah,” katanya lagi. – KOSMO! ONLINE


Liga Super: Gergasi Merah, JDT, sama liat
Oleh MUHAMAD ARDIE PUTRA SUHAIMI

3 September 2022, 10:23 pm
PETALING JAYA – Pasukan Selangor FC berjaya menamatkan badi kekalahan selepas mengikat pendahulu Liga Super, Johor Darul Ta’zim (JDT) dengan keputusan seri 1-1 pada saingan yang berlangsung di Stadium MB Petaling Jaya sebentar tadi.
Pada aksi tersebut, skuad Gergasi Merah kendalian Mohd. Nidzam Jamil membariskan kesebelasan terbaik dengan pemain import dari Brazil, Herlison Caion mengetuai jentera serangan.
Pasukan pelawat yang dibimbing Hector Bidoglio turut meletakkan barisan pemain bertaraf bintang seperti Bergson Da Silva, Leandro Velazquez, Arif Aiman Hanapi dan Fernando Forestieri.
Namun, kedua-dua pasukan memulakan aksi dengan perlahan pada awal saingan apabila beberapa percubaan yang dilakukan tidak menemui sasaran.
Skuad tuan rumah tersentak selepas JDT meraih sepakan Arif Aiman dikasari pertahanan Selangor, Yazan Al Arab.
Kesempatan tersebut digunakan sepenuhnya oleh Bergson yang bijak menempurnakan sepakan penalti pada minit ke-30.

Bersambung pada babak kedua, skuad Selangor memperkemaskan jentera serangan dengan memasukkan pemain sayap lincah, Nor Hakim Hassan.
Momentum Selangor nampak berubah sehingga berjaya meraih jaringan penyamaan hasil ledakan Caion pada minit ke-65 yang bijak menewaskan penjaga gol skuad Harimau Selatan, Haziq Nadzli.
Kedua-dua pasukan saling berbalas serangan dalam usaha memburu kemenangan dengan peluang terbaik hadir menerusi percubaan kapten Selangor, Brendan Gan tetapi gagal menepati sasaran.
Keputusan seri kekal sehingga wisel perlawanan.
Selangor yang merekodkan empat kekalahan berturut-turut sebelum ini meraih 16 mata manakala JDT masih gah mendahului carta liga dengan 42 mata. – KOSMO! ONLINE.


India lancar INS Vikrant, kapal pengangkut pesawat pertama buatan tempatan
Oleh KOSMO!

3 September 2022, 9:30 pm
NEW DELHI – India  melancarkan kapal pengangkut pesawat buatan tempatan  pertama, INS Vikrant yang dibina dengan kos AS$2.5 bilion (RM11.1 billion), lapor portal berita MailOnline kelmarin.
INS Vikrant adalah kapal pengangkut pesawat  kedua India dan bakal menyertai INS Vikramaditya iaitu kapal induk  era Kesatuan Soviet yang dibeli dari Rusia pada 2004 untuk mempertahankan Lautan Hindi dan Teluk Benggala.
Pelancaran INS Vikrant berkait rapat dengan usaha keras untuk menghadapi armada tentera laut China yang semakin besar.
Kapal INS Vikrant sepanjang  262 meter itu direka oleh tentera laut India dan dibina di limbungan kapal Cochin, selatan negara itu.
Pelancarannya dirasmikan oleh Perdana Menteri, Narendra Modi selepas 75 tahun kemerdekaan negara itu daripada pemerintahan British.
“Ia (kelmarin) adalah hari bersejarah dan pencapaian penting. Inilah contoh usaha  kerajaan untuk menjadikan sektor pertahanan India semakin berdikari,” kata Modi.

Perkembangan baharu India itu  muncul ketika pesaingnya, China meluaskan kehadiran di Lautan Hindi dan Pasifik Barat dalam masa beberapa tahun kebelakangan ini.
Tentera laut China sedang membina kapal dengan pantas dan kini mempunyai angkatan laut terbesar  dunia berdasarkan bilangan kapal. Pencapaian tersebut bertujuan untuk menyaingi armada tentera laut Amerika Syarikat (AS).
India  merupakan negara ketiga selepas Britain dan China yang merasmikan kapal pengangkut pesawat buatan tempatan dalam tempoh tiga tahun lepas.
Kapal induk itu adalah kapal perang terbesar yang dibina di India. Ia  dan boleh membawa seramai 1,600 kru  dan mengendalikan armada  kecil terdiri daripada 30 pesawat termasuk jet pejuang dan helikopter.
Kapal induk itu  mengambil masa 18 tahun untuk disiapkan selepas beberapa kali mengalami  kelewatan, menyebabkan kosnya meningkat kepada AS$2.5 bilion.
Kapal perang seberat 47,400 tan itu akan beroperasi sepenuhnya menjelang akhir 2023 selepas kali pertama menjalani ujian pendaratan dengan pesawat pejuang MiG-29K buatan Russia.
Wilayah Indo-Pasifik menjadi tegang kerana pertikaian China dengan negara jirannya termasuk Taiwan, Filipina, Indonesia, Vietnam, Jepun dan Korea Selatan. – Agensi


TH Heavy Engineering Berhad bukan anak syarikat Tabung Haji
Oleh SITI A'ISYAH SUKAIMI

3 September 2022, 10:41 pm
PETALING JAYA – TH Heavy Engineering Berhad (THHE) bukan lagi anak syarikat atau syarikat bersekutu di bawah Lembaga Tabung Haji (TH).
TH dalam kenyataan memaklumkan, kepentingan pihaknya di dalam THHE telah diambil alih sepenuhnya pada tahun 2018 oleh Urusharta Jamaah Sdn Bhd (UJSB) iaitu anak syarikat di bawah Kementerian Kewangan.
“UJSB ialah sebuah syarikat pengurusan aset yang ditugaskan untuk menguruskan aset yang dipindahkan daripada Syarikat Pelaburan Berkaitan Kerajaan.
“Pemindahan THHE dilakukan kerana prestasi syarikat lemah dan tidak memberi pulangan yang dijangka kepada TH,” katanya merujuk kepada beberapa laporan akhbar berhubung THHE.
Sementara itu, TH kini berada di landasan yang baik dan terus berusaha untuk mengukuhkan kedudukan kewangan, tabdir urus dan operasinya seiring dengan pemulihan ekonomi negara. -KOSMO! ONLINE


Liga Super : Rahadiazli dikejarkan ke hospital
Oleh TENGKU DANISH BAHRI TENGKU YUSOFF

3 September 2022, 10:35 pm
KUALA NERUS – Penjaga gol Terengganu FC (TFC), Rahadiazli Rahalim terpaksa dikejarkan ke hospital sewaktu beraksi dalam perlawanan Liga Super bertemu Melaka United (MU) berlangsung sebentar tadi.
Pemain berusia 21 tahun itu mengalami kecederaan setelah bertembung dengan pemain gantian MU, Harith Naem Jaineh di dalam kotak penalti sewaktu permainan memasuki minit ke-46.
Pengadil, Mohd. Nafeez Abd. Wahab menghentikan perlawanan kira-kira enam minit sebelum anggota perubatan kedua-dua pasukan bergegas meluru ke dalam padang bagi memberikan rawatan.
Rahadiazli kemudian diusung masuk ke dalam ambulans untuk dikejarkan ke pusat perubatan berhampiran bagi diberi rawatan susulan sebelum digantikan dengan Mohd. Suhaimi Husin.
Kedudukan permainan ketika itu 1-0 memihak TFC. – KOSMO! ONLINE.


Wanita mengadu anak dicubit guru sehingga merah
Oleh KOSMO!

3 September 2022, 9:00 pm
JAKARTA – Sebuah klip video tular di media sosial Indonesia memaparkan seorang wanita mengadu anaknya dicubit oleh seorang guru di sekolah sehingga meninggalkan kesan merah pada badannya, lapor laman berita Suara.com semalam.
Video itu dimuat naik dalam akaun Instagram @terangmedia.
Menurut wanita berkenaan, anaknya menjadi trauma dan takut untuk ke sekolah untuk diajar oleh guru terbabit.
“Padahal masih belum 3 bulan masuk sekolah,” katanya.
Wanita itu menunjukkan kesan merah pada bahagian badan anaknya.
Sambil merakam, wanita itu didengari bertanyakan soalan kepada anaknya. Budak lelaki itu berkata bahwa kesan merah itu sakit jika ditekan.

Menurut guru tersebut, pelajar itu dicubit kerana berjalan dan bercakap ketika dia sedang mengajar.
Video berkenaan mendapat perhatian netizen di ruangan komen.
“Saya hairan dengan didikan manja ibu bapa zaman sekarang. Buat sekolah sendiri sahaja puan,” kata seorang netizen.
“Dulu saya dipukul dengan pembaris kayu besar sampai patah, sumpah sakit sangat,” tambah seorang lagi. – Agensi


VAR selamatkan maruah Liverpool
Oleh KOSMO!

3 September 2022, 9:45 pm
LIVERPOOL – Sistem Video Bantuan Pengadil (VAR) memastikan Liverpool mengelak daripada tewas kepada seteru setempat, Everton dalam aksi derbi Merseyside di Goodison Park sebentar tadi.
Ia selepas VAR membatalkan jaringan pemain pertahanan Everton, Conor Coady di separuh masa kedua yang menyaksikan kedua-dua pasukan seri tanpa jaringan pada aksi Liga Perdana Inggeris (EPL) itu.
Tuah juga seakan-akan tidak menyebelahi Liverpool apabila banyak percubaan terutama daripada Mohamed Salah sekadar singgah di tiang dan palang gol pasukan tuan rumah.
Ketangkasan penjaga gol Everton, Jordan Pickford juga antara faktor utama The Reds sekadar membawa pulang satu mata walaupun memegang 61 peratus penguasaan selain melakukan keseluruhan 23 percubaan dalam aksi itu.
Pengurus Everton, Frank Lampard pastinya individu paling kecewa menyaksikan VAR membatalkan gol Coady pada minit ke-70 selepas mengesan bekas kapten Wolverhampton Wanderers itu berada dalam kedudukan ofsaid.
COADY meraikan jaringannya sebelum VAR membatalkan selepas mendapati dia berada dalam kedudukan ofsaid. – AFP
Situasi berbeza pula pastinya dirasai pengendali Liverpool, Jurgen Klopp selepas sekali lagi menyaksikan penyudah tumpul daripada jentera serangan walaupun kembali diperkuatkan dengan kehadiran Darwin Nunez.

Nunez kembali diturunkan selepas tamat penggantungan tiga perlawanan susulan kad merah yang diterima ketika menentang Crystal Palace pada 15 Ogos lalu.
Kehadiran bintang Uruguay itu yang baru meledak satu gol EPL sejak berhijrah daripada Benfica, masih gagal meninggalkan impak positif apabila mensia-siakan banyak peluang sehingga digantikan oleh Roberto Firmino.
Keputusan seri itu menyaksikan The Reds gagal merekodkan kemenangan ketiga berturut-turut selepas menewaskan Bournemouth 9-0 dan Newcastle United 2-1 dalam dua aksi terdahulu.
Selepas ini, Liverpool akan menghadapi aksi Kumpulan A kempen Liga Juara-Juara menentang Napoli di Stadio Diego Armando Maradona pada Khamis ini. – KOSMO! ONLINE


Liga Super : TFC garang belasah Melaka United 5-0
Oleh TENGKU DANISH BAHRI TENGKU YUSOFF

3 September 2022, 11:25 pm
KUALA NERUS – Jaringan hatrik kapten, Kipre Tchetche membantu Terengganu FC (TFC) membenam Melaka United 5-0 dalam aksi Liga Super di Stadium Sultan Mizan Zainal Abidin di sini sebentar tadi.
Kemenangan keempat berturut-turut itu membantu TFC mengutip mata ke-29 sekali gus hanya ketinggalan tiga mata di belakang Negeri Sembilan yang menghuni kedudukan ketiga liga.
Skuad Sang Penyu yang merupakan finalis Piala FA garang apabila membuka tirai jaringan menerusi tandukan kemas Kpah Sherman berpunca hantaran lintang Faisal Abdul Halim pada minit ke-16.
TFC terus menguasai permainan namun bola tolakan Tchetche (m-37) dikeluarkan Muhd. Fauzan Fauzi di atas garisan gol manakala tindakan susulan Manuel Ott pula tinggi melepasi sasaran.
Bersambung babak kedua, Sang Penyu semakin bernafsu dengan Nik Sharif Haseefy Mohd. Lazim berjaya menyudahkan gerakan Faisal untuk gol menjadikan kedudukan 2-0 pada minit ke-62.
Hampir 7,000 penyokong TFC terus ceria apabila gerakan satu dua Tchetche dan Ott pada minit ke-67 menghasilkan gol ketiga hasil rembatan luar kotak penyerang kelahiran Ivory Coast itu.

Tchetche menjaringkan gol kedua peribadi dan keempat TFC pada minit ke-75 sebelum melengkapkan hatrik juga hasil umpanan Faisal pada minit ke-81. – KOSMO! ONLINE.


Peserta Sabah, Tracie dinobat Dewi Remaja 2022
3 September 2022, 11:30 pm
BUKIT JALIL – Selepas lapan episod bersiaran, program popular Dewi Remaja edisi 2022 melabuhkan tirai dengan menyaksikan peserta dari Sabah, Tracie dinobatkan sebagai juara.
Tracie menggondol gelaran tersebut dengan membawa hadiah wang tunai sebanyak RM10,000 dan trofi di pentas final Dewi Remaja 2022 yang bersiaran secara langsung dari Dewan Sri Putra, di sini sebentar tadi.
Hadiah kemenangan disampaikan oleh pemenang Dewi Remaja edisi 2019, Shaza Bae yang memakaikan Tracie mahkota kemenangan dan selempang juara.
Kemenangan Tracie, 21, mengenepikan tiga lagi Dewi yang menjadi empat peserta terakhir iaitu Alyssa, Kimberly dan Bee.
Bee mendapat tempat kedua dengan membawa hadiah wang tunai bernilai RM7,000 berserta trofi, manakala tempat ketiga dimenangi Kimberly dengan habuan berjumlah RM5,000 dan trofi.
Sementara, Alyssa pula berpuas hati di tempat keempat dengan membawa pulang hadiah wang tunai RM1,000 dan trofi.

Selain itu, Alyssa turut dinobatkan sebagai Dewi Active Kinohimitsu, manakala Tracie pula mendapat kemenangan untuk kategori Dewi Favorite hasil undian peminat menerusi dalam talian.
Selain itu, seorang lagi Dewi iaitu Keeran pula dinobatkan sebagai pemenang kategori Dewi Inspirasi.
Peserta akhir malam kemuncak Dewi Remaja 2022 diadili oleh tiga juri profesional, Datuk Aznil Nawawi, Didie Alias dan Izara Aishah.
Rancangan yang dianjurkan oleh Nu Ideaktiv dengan kerjasama Astro tersebut menampilkan pelakon Fikry Ibrahim selaku hos.
Pertandingan akhir turut diserikan dengan persembahan daripada barisan artis popular iaitu Noraniza Idris, Wani Kayrie, Amsyar Lee dan Isaac Voo.
Program tersebut mula bersiaran sejak 16 Julai lalu setiap Sabtu menerusi saluran Astro Ria (saluran 104). – KOSMO! ONLINE.


Warga emas maut dirempuh kereta dipandu suami
Oleh NUR SYAZWANA MANSOR

3 September 2022, 10:08 pm
SUNGAI PETANI – Seorang wanita warga emas sempat bersalaman dan bermaafan dengan jirannya sebelum dia maut akibat dirempuh kereta dipandu suaminya dalam kejadian di Kampung Bukit Tukang Jusoh, Kota Kuala Muda, dekat sini pada petang tadi.
Dalam kejadian kira-kira pukul 3 petang itu, mangsa Saadiah Saad, 69, dari Kampung Telok Amboi, Kota Kuala Muda, meninggal dunia di tempat kejadian akibat kecederaan dalaman.
Sementara suaminya berusia 76 tahun tidak cedera.
Jiran mangsa yang juga saksi kejadian, Che Puteh Ismail, 69, berkata, ketik kejadian mangsa dan suaminya itu baru pulang selepas menghadiri majlis kenduri kahwin di rumah berdekatan dengan kereta mereka diletakkan di hadapan rumahnya.
Menurut Che Puteh, sebelum kejadian dia sempat menegur dan berbual dengan mangsa sementara suami mangsa pula terus masuk ke dalam kereta untuk menghidupkan enjin.
“Kami saling bertanya khabar memandangkan sudah lama tidak berjumpa meskipun jarak rumah saya dengan rumah mangsa hanya kira-kira dua kilometer sahaja.

“Mangsa kemudian meminta diri untuk pulang dan kami saling bersalaman dan dia sempat memohon maaf kepada saya sekiranya terdapat salah silap antara kami,” katanya di sini hari ini.
Katanya, bagaimanapun sebaik sahaja dia masuk ke dalam rumah, dia dikejutkan dengan bunyi dentuman dan deruman enjin yang kuat lantas bergegas keluar untuk melihat.
“Ketika keluar saya nampak mangsa tertiarap di bawah kereta manakala suami mangsa dilihat seperti dalam keadaan terkejut sebelum anak lelaki saya yang kebetulan berada di dalam rumah keluar dan mematikan enjin kereta tersebut.
“Anak lelaki saya, Zaini Hashim, 41, terus memanggil orang ramai yang berada di rumah kenduri untuk membantu mengangkat kereta tersebut bagi mengeluarkan mangsa yang berada di bawah kereta,” ujarnya.
Sementara itu, Ketua Polis Daerah Kuala Muda, Asisten Komisioner Zaidy Che Hassan ketika dihubungi mengesahkan kejadian itu.
Zaidy berkata pihaknya menerima laporan mengenai kejadian tersebut pada pukul 3.47 petang tadi.
Beliau berkata, kejadian berlaku ketika pasangan suami isteri warga emas terbabit hendak pulang dari majlis kenduri kahwin di kampung tersebut.
“Kemalangan berlaku apabila pemandu yang juga suami mangsa menghidupkan enjin kereta yang dalam keadaan bergear menyebabkan kereta tersebut menggelongsor ke hadapan lalu terlanggar mangsa yang kebetulan berdiri di hadapan kereta,” jelasnya.
Katanya, akibat kemalangan itu, mangsa meninggal dunia di tempat kejadian akibat mengalami kecederaan di bahagian dalaman badan.
“Mayat mangsa dibawa ke Hospital Sultan Abdul Halim untuk dibedah siasat dan kes disiasat mengikut Sekyen 41(1) Akta Pengangkutan Jalan 1987,” jelasnya. – KOSMO! ONLINE


[KEMASKINI] 2 beradik rentung ditemui tertiarap berpelukan
Oleh MOHD SHARKAWI LONDING

3 September 2022, 5:59 pm
JOHOR BAHRU – Datuk saudara kepada dua beradik yang rentung dalam kejadian kebakaran sebuah rumah di Jalan Bunga Raya Besar, Kampung Dato Sulaiman Menteri di sini hari ini cuba memadam kebakaran untuk menyelamatkan mangsa.
Namun usaha Ismail Saad, 55, untuk menyelamatkan cucu saudaranya itu gagal selepas asap tebal dan api marak dengan pantas.
“Ketika kejadian bapa kanak-kanak keluar bekerja, ibu dia datang berborak rumah saya, tiba-tiba saya terhidu bau hangit.
ISMAIL Saad termenung mengenangkan nasib cuc saudaranya yang rentung dalam kejadian kebakaran di Jalan Bunga Raya Besar, Kampung Dato Sulaiman Menteri, Johor Bahru hari ini
“Saya tengok asap keluar dari rumah anak saudara saya, saya cuba terus berlari masuk rumah cari cucu-cucu saya, masuk dapur tak ada, tarik selimut tak jumpa, api dah besar kami padam dengan kudrat yang ada,”katanya ketika ditemui di sini hari ini.
Ismail yang bekerja sendiri berkata, selepas api berjaya dipadam dua beradik ditemui rentung dalam keadaan tertiarap berhampiran pintu bilik.
Jelasnya, dia terkilan kerana tidak sempat menyelamatkan cucu saudaranya itu.

“Memang terkilan sebab saya sudah cuba selamatkan dia, nak buat macam mana kan sudah takdir dia pergi dengan cara ini,”katanya.
Tambahnya lagi, sebelum kejadian dia sempat bermain dengan cucu saudaranya di halaman rumah yang terletak kira-kira lima meter dari lokasi kejadian.
“Memang budak-budak rapat dengan saya, selalu datang bermain dekat rumah. Saya sewa dekat lima tahun, keluarga mangsa dalam empat bulan,”katanya.
Terdahulu, dalam kejadian yang dilaporkan berlaku pada pukul 1.41 petang itu mengorbankan mangsa Muhammad Zafran Muhammad Fikri, 3, dan adik perempuannya, Nurul Hawa Zafira, 2.
Komander Operasi dari Balai Bomba dan Penyelamat (BBP) Tebrau, Penolong Penguasa Bomba Mohd Ridzuan Malek Rivan berkata, seramai 14 anggota dikerjakan ke tempat kejadian sejurus menerima panggilan kecemasan kejadian itu.
“Kebakaran melibatkan sebuah rumah jenis kekal dan mengakibatkan kemusnahan 60 peratus daripada keseluruhan rumah. Terdapat dua mangsa telah ditemui rentung di ruangan bilik tidur.
“Pemadaman awal telah dilakukan oleh orang awam menggunakan jirusan air paip. Tindakan operasi pemadaman susulan dilakukan pihak bomba sehingga keadaan pada jam 2.20 petang,” katanya dalam kenyataan hari ini.-KOSMO! ONLINE.


Data pesalah rasuah Najib dikemaskini
Oleh KOSMO!

3 September 2022, 6:18 pm
PETALING JAYA – Suruhanjaya Pencegahan Rasuah Malaysia (SPRM) telah mengemaskini pangkalan data pesalah rasuah di dalam laman webnya melibatkan bekas Perdana Menteri, Datuk Seri Najib Tun Razak.
Tinjauan Kosmo! mendapati, status Najib kini diletakkan sebagai ‘pesalah rasuah’ berbanding ‘sedang dirayu’ ketika keputusan Mahkamah Tinggi Kuala Lumpur yang mendapati Najib bersalah melibatkan kes SRC International Sdn. Bhd. dibawa ke Mahkamah Persekutuan.
Nama Najib sudah ada dalam pangkalan data pesalah rasuah SPRM.
Penukaran status itu baharu sahaja dilakukan kerana sebelum ini ia masih di peringkat rayuan ketika tinjauan sehari selepas Najib dikekalkan bersalah oleh panel hakim di Mahkamah Persekutuan.
SPRM melalui laman webnya telah memuat naik pangkalan data pesalah rasuah sebagai salah satu usahanya untuk memaklumkan kepada orang ramai mengenai pelaku rasuah yang telah menerima hukuman. – KOSMO! ONLINE.


Gajah ‘pecah masuk’ rumah curi ikan masin
Oleh KOSMO!

3 September 2022, 8:00 pm
BANGKOK – Seorang wanita di wilayah Prachin Buri, Thailand mengalami trauma apabila rumahnya diceroboh oleh seekor gajah liar  yang mencuri bekalan ikan masin, lapor laman berita Thaiger kelmarin.
Pranee Saicharoen berkata, kejadian tersebut berlaku awal pagi semalam apabila dia tersedar dari tidur kerana mendengar bunyi dentuman kuat.
“Apabila saya membuka mata, saya melihat belalai gajah itu  melilau mencari makanan.
“Saya sangat takut sehingga melompat keluar dari rumah menerusi tingkap dan memanggil ketua kampung untuk meminta bantuan,” ujarnya.
Beberapa saksi melihat ‘pencuri’ itu melarikan diri dari tempat kejadian dengan membawa bersama  ikan masin dan beberapa makanan ringan sebelum hilang di dalam hutan tebal yang terletak kira-kira 500 meter dari rumah Pranee.
Sejak akhir-akhir ini, gajah liar menyebabkan masalah serius kepada penduduk kampung yang terletak di dalam Taman Negara Thap Lan, sebuah lokasi Tapak Warisan Dunia UNESCO. – Agensi


Thailand lancar program atasi sami obes
Oleh KOSMO!

3 September 2022, 6:30 pm
BANGKOK – Thailand melancarkan program pemakanan dan kesihatan baharu berikutan kajian baru-baru ini mendapati lebih satu perempat daripada pelajar sami di sekolah Pendidikan Umum Phra Pariyatti Damma di seluruh negara mempunyai berat badan berlebihan, lapor laman berita Thaiger semalam.
Pejabat Suruhanjaya Kesihatan Kebangsaan (NHCO) melancarkan projek itu dengan kerjasama Yayasan Promosi Kesihatan Thai, Fakulti Sains Kesihatan Bersekutu Universiti Chulalongkorn dan enam organisasi lain.
Matlamatnya adalah untuk membendung obesiti dalam kalangan 33,000 pelajar.
Setiausaha Agung NHCO, Prateep Thanakijcharoen berkata, membuat pilihan yang lebih sihat adalah satu kewajipan.
“Kami mahu mereka memahami nutrisi pemakanan dan mengekalkan rutin yang sihat dan bukannya memilih makanan yang mereka suka seperti manisan, makanan ringan atau makanan bergoreng,” katanya.
Berdasarkan statisik, pelajar sami itu mempunyai berat badan secara purata, kira-kira 4 peratus lebih tinggi daripada golongan lelaki dalam populasi awam.

Memandangkan sami tidak dibenarkan makan selepas waktu tengah hari, Yayasan Promosi Kesihatan Thai berkata, mereka telah melihat trend pelajar menyimpan stok makanan tinggi kalori dan gula.
Makanan seperti susu manis, teh hijau manis dan minuman ringan adalah pilihan apabila lapar pada waktu petang.
Projek untuk mendidik pelajar itu merangkumi empat kaedah pembelajaran termasuk infografik, satu set 10 buku pemakanan dan senaman, aplikasi yang menyediakan pendidikan tentang pilihan makanan dan platform grafik animasi yang akan diperkenalkan menjelang Disember ini.
Peningkatan pendidikan itu diharap dapat mengurangkan bilangan pelajar yang berlebihan berat badan.
Prateep juga berkata, aplikasi itu membuatkan pelajar seronok kerana mereka akan ditawarkan ganjaran kerana bersenam dan mengamalkan pemakanan sihat apabila merekodkan rutin masing-masing dalam aplikasi. – Agensi


Penunggang basikal maut lepas rempuh gumpalan tar
3 September 2022, 6:22 pm
KUALA SELANGOR – Angkara melanggar gumpalan tar, seorang penunggang basikal terbabas lalu terperosok di bawah perut bas di Kilometer 20, Jalan Kuala Selangor-Kuala Lumpur, Ijok dekat sini hari ini.
Mangsa yang berumur 36 tahun bagaimanapun disahkan meninggal dunia ketika mendapatkan rawatan di Hospital Sungai Buloh kira-kira pukul 11.12 pagi.
Ketua Polis Daerah Kuala Selangor, Superintendan Ramli Kasa berkata, kejadian berlaku sekitar pukul 9.43 pagi antara sebuah basikal dan sebuah bas sekolah.
“Kemalangan dipercayai berlaku ketika seorang lelaki yang menunggang basikal secara konvoi telah melanggar gumpalan tar yang berada tepi lorong kiri jalan.
“Rempuhan itu menyebabkan basikal mangsa terbabas dan jatuh di laluan lorong kanan jalan,” ujarnya ketika dihubungi Kosmo! hari ini.
Menurutnya, pada masa yang sama sebuah bas yang dipandu di lorong kanan jalan telah cuba membrek dan mengelak namun perlanggaran berlaku juga menyebabkan mangsa terperosok ke bawah perut bas.

Jelas beliau, mangsa telah dikejarkan dengan ambulans untuk mendapatkan rawatan di Hospital Sungai Buloh.
“Mangsa bagaimanapun disahkan meninggal dunia pada pukul 11.12 pagi di Unit Kecemasan,” ujarnya. – KOSMO! ONLINE.


Anak sahkan lelaki seakan bapa bukan kru MH370
Oleh KOSMO!

3 September 2022, 8:19 pm
PETALING JAYA – “Saya ingin jelaskan bahawa dia bukan bapa saya”.
Itu reaksi Maira Elizabeth Nari, anak kru pesawat Malaysia Airlines MH370, Andrew Nari susulan tular wajah seakan-akan bapanya yang kononnya kini tinggal di sebuah pulau.
Menerusi hantaran pada Instagram Maira, dia memberitahu telah menerima mesej peribadi daripada pengguna laman sosial berhubung dakwaan tersebut.
“Telah menarik perhatian saya, dikatakan individu ini bapa saya atau kelihatan seperti bapa saya.
“Saya ingin mengucapkan terima kasih kepada semua yang menghantar mesej peribadi. Saya minta maaf tidak dapat membalasnya kerana memang sangat banyak,” katanya.
Dalam pada itu, Maira turut mengucapkan terima kasih serta menghargai ingatan terhadap mereka yang terlibat dalam tragedi tersebut.

Terdahulu, tular di media sosial Facebook wajah seakan-akan penumpang dan anak kapal pesawat MH370 kononnya mereka berada di sebuah pulau.
Berikutan itu, akaun tersebut dihujani komen-komen rakyat Malaysia, malah ada pihak mengecamnya kerana ia bukan sahaja memberi kesan kepada keluarga, bahkan rakyat Malaysia.
Pesawat MH370 dilaporkan hilang ketika dalam penerbangan dari Lapangan Terbang Antarabangsa Kuala Lumpur (KLIA) ke Beijing, China pada 8 Mac 2014.
Penerbangan pesawat B777-200 itu berlepas dari KLIA pada 12.41 tengah malam dan dijadualkan tiba di Beijing pada 6.30 pagi waktu tempatan, hari yang sama.
Ia membawa seramai 227 penumpang termasuk dua bayi dan 12 kru. – KOSMO! ONLINE


Wanita hartawan sanggup tinggalkan kekayaan, hidup miskin bersama lelaki pilihan
Oleh KOSMO!

3 September 2022, 8:30 pm
HANOI – Seorang wanita kaya berusia 28 tahun di Vietnam sanggup meninggalkan kekayaan untuk hidup bersama seorang lelaki miskin, lapor portal berita Wolipop semalam.
Menurut laman berita eva.vn, Tam berasal daripada keluarga yang kaya. Dia sebelum ini telah berkahwin dan mempunyai seorang anak lelaki.
Akan tetapi, perkahwinannya berakhir dengan perceraian selepas sembilan tahun berumah tangga.
Selepas bercerai, ibu bapa Tam mahu membantu menjaga dia dan anaknya. Akan tetapi, Tam jatuh cinta dengan seorang lelaki miskin dari bandar Soc Trang.
Keluarga Tam sangat melarang dan tidak merestui hubungan itu. Malangnya larangan itu tidak diendahkan.
Ibu bapa Tam memberinya pilihan untuk meninggal empat anaknya bersama suami baharunya itu dan menikmati hidup mewah. Tam enggan berbuat sedemikian, membuatkan ibunya bertegas tidak mahu menerimanya lagi.

Tam bersama suami baharunya tinggal di rumah sewa berhampiran kawasan perindustrian untuk berteduh sebelum berpindah ke bilik motel yang sempit.
Mereka sekeluarga kini menyara hidup dengan mengutip barang terpakai dan menjualnya. Tam sering ditemani anak-anaknya ketika mencari sampah.
Layanan yang diberikan keluarga Tam berbeza jika dibandingkan dengan keluarga suaminya yang miskin dan tinggal di luar bandar.
Walaupun dia tidak sehaluan dengan ibu bapanya sendiri, Tam tetap berharap suatu hari nanti dia dapat pulang ke rumah. – Agensi


Ratu semut hidup 30 tahun lebih lama kerana kerap mengawan
Oleh KOSMO!

3 September 2022, 7:30 pm
WASHINGTON – Kajian mendapati ratu semut hidup sehingga 30 tahun lebih lama berbanding semut pekerja dengan melakukan lebih banyak aktiviti mengawan, lapor akhbar Metro UK semalam.
Menurut satu penyelidikan terbaharu, aktiviti mengawan dengan kerap membantu ratu semut menghasilkan insulin yang mengawal tahap glukosa sekali gus meningkatkan jangka hayat dan pembiakan.
Penemuan itu juga boleh membantu meningkatkan usia yang panjang pada haiwan-haiwan lain termasuk manusia, kata saintis.
“Semoga penemuan ini membolehkan kita memahami dengan lebih baik proses penuaan dalam banyak haiwan,” kata penulis utama kajian, Dr. Hua Yan dari Universiti Florida di Amerika Syarikat (AS).
Yan juga merupakan pakar mengenai cara semut berkomunikasi menggunakan feromon (bahan kimia dirembeskan haiwan) untuk mengatur kawanan.
Hukum alam menyatakan bahawa kematian lebih cepat berlaku sekiranya haiwan itu memiliki lebih banyak anak.

Akan tetapi, ratu semut merupakan satu-satunya haiwan dalam kawanan yang membiak dan hidup sehingga 30 kali lebih lama daripada semut pekerja.
Ratu semut meningkatkan pengeluaran insulin secara besar-besaran untuk menggalakkan perkembangan telur. Ovarinya menghasilkan penghalang insulin yang melambatkan proses penuaan.
Kajian yang diterbitkan dalam jurnal Science itu memfokuskan spesies yang dipanggil Harpegnathos saltator yang juga dikenali sebagai semut melompat India. – Agensi


Isteri tak tahu saya artis – Shahir Zawawi
Oleh MOHAMMAD SHAHEMY AZMI

3 September 2022, 6:16 pm
PETALING JAYA – Isteri kepada penyanyi Shahir Zawawi, Jaskin Jaludin memberitahu dia tidak tahu langsung suaminya merupakan seorang artis ketika awal perkenalan mereka pada Mei lalu.
Jaskin hanya mengetahui bahawa suaminya merupakan seorang penyanyi selepas mereka mengambil keputusan beralih ke fasa hidup yang lebih serius (menikah).
“Ketika awal perkenalan, saya tidak tahu bahawa suami merupakan seorang artis. Saya tak tengok pun rancangan Akademi Fantasia (AF).
“Saya dapat tahu dia (suami) seorang penyanyi bila ternampak profil dalam Instagram dia,” kata Jaskin kepada Kosmo! Online.
Sampuk Shahir pula, isterinya mungkin tidak perasan profil Instagram miliknya tertera status dirinya sebagai ‘artis’ ketika awal perkenalan mereka berdua.
“Bila isteri sudah tahu saya seorang penyanyi, saya tanya pada dia sama ada sanggup atau tidak untuk terpalit dengan liku-liku dan onak duri dalam industri selepas berkahwin nanti?

“Bila dia berkahwin dengan saya (artis), sedikit sebanyak isteri akan terkena juga tempias dunia selebritri. Alhamdulillah, isteri saya seorang yang kuat dan sanggup melaluinya,” kata Shahir.
Ketika disoal tentang keistimewaan yang dimiliki wanita berusia 33 tahun itu, Shahir memberitahu isterinya mempunyai nilai hati yang sangat suci.
“Isteri saya memiliki nilai hati yang sangat suci. Siapa yang mengenali Jaskin akan tahu nilai hati dia.
“Bahkan isteri saya juga seorang yang lucu dan menghiburkan. Saya bukan sahaja mencari seorang isteri, tetapi juga seseorang yang boleh dijadikan teman,” kata Shahir.
Dalam pada itu, Shahir, 34, dan Jaskin turut melahirkan rasa syukur apabila majlis pernikahan mereka berjalan lancar dan dipermudahkan oleh Allah SWT.
“Sebelum saya kenal isteri lagi, saya ada buat solat Istikharah dan berdoa agar jodoh saya dengan sesiapa sahaja akan dipermudahkan.
“Alhamdulillah doa saya dimakbulkan apabila Allah permudahkan urusan saya bersama isteri,” jelasnya.
Bekas juara Akademi Fantasia musim kelapan (AF8) itu selamat bergelar suami kepada Jaskin dalam satu majlis pernikahan yang diadakan di Royal Ballroom Bizmilla, One City, Subang Jaya, malam tadi.
Dalam majlis pernikahan tersebut, Shahir yang popular menerusi lagu Kebahagiaan Dalam Perpisahan menyerahkan mas kahwin berjumlah RM300, wang hantaran sebanyak RM20,000 berserta lima dulang berbalas tujuh dulang hantaran daripada pengantin perempuan. – KOSMO! ONLINE


27 peratus kawasan terima liputan 5G
Oleh ISKANDAR SHAH MOHAMED

3 September 2022, 8:36 pm
SHAH ALAM – Liputan capaian internet berkelajuan tinggi 5G di kawasan berpenduduk di seluruh negara kini sudah mencapai tahap 27 peratus serta telah meliputi capaian yang sudah mencecah 250,000 pada tahun ini.
Perdana Menteri, Datuk Seri Ismail Sabri Yaakob berkata, Malaysia menduduki tangga pertama di dunia bagi kelajuan muat naik 5G iaitu 50.3 megabit sesaat (Mbps) dan kedua bagi kelajuan muat turun iaitu 382.2 Mbps berdasarkan laporan OpenSignal pada 22 Jun lalu.
Kata beliau, kerajaan menerusi Pelan Jalinan Digital Negara (Jendela) Fasa 2 (2023-2025) akan terus meluaskan akses perkhidmatan gentian optik kepada sembilan juta premis di seluruh negara.
“Akses itu meningkatkan kadar kelajuan purata jalur lebar mudah alih kepada 100Mbps melalui pelaksanaan 5G dan meluaskan liputan jalur lebar mudah alih kepada 100 peratus kawasan berpenduduk.
“Kemajuan teknologi masa kini meningkatkan penggunaan peranti media dalam setiap aspek terutama bidang pendidikan yang menjadikan proses pengajaran dan pembelajaran lebih lancar, sistematik dan berkesan,” katanya.
Beliau berkata demikian ketika berucap merlancarkan Inisiatif PerantiSiswa Keluarga Malaysia di Universiti Teknologi MARA (UiTM) Shah Alam di sini, petang tadi.

Hadir sama, Menteri Komunikasi dan Multimedia, Tan Sri Annuar Musa; Menteri Pengajian Tinggi, Datuk Seri Dr. Noraini Ahmad dan Menteri Pembangunan Usahawan dan Koperasi, Tan Sri Noh Omar.
Pada program fasa pertana itu, seramai 523 mahasiswa dalam kumpulan keluarga B40 dari pelbagai institusi pengajian tinggi (IPT) menerima peranti berupa tablet jenis Samsung Galaxy.
Jelas Ismail Sabri, liputan jalur lebar mudah alih 4G di kawasan berpenduduk mencapai 95.7 peratus daripada sasaran Jendela Fasa Satu (2020- 2022) iaitu 96.9 peratus setakat suku pertama tahun ini.
Dalam pada itu, beliau turut mengumumkan pemberian terus peranti berkenaan kepada mahasiswa tanpa melaksanakan Konsep Guna Pakai (KGP).
“Ia dianggap sebagai penghargaan dan diharap menjadi pemangkin kepada untuk belajar bersungguh-sungguh sehingga mendapat keputusan cemerlang.
“Selain itu, kita mahu memastikan lebih ramai pelajar dan remaja memperoleh akses internet untuk pembelajaran talian dari rumah tanpa kekangan data,” ujarnya.
Tambah Ismail Sabri, pemberian peranti itu selaras peruntukan RM450 juta menerusi Belanjawan 2022 tahun lalu dalam memastikan proses pengajian B40 terus terpelihara.
Agihan fasa kedua dijangka pada Oktober atau November depan berikutan permohonan bagi fasa itu sedang dibuka mulai 1 Ogos lalu hingga 30 September ini.
Pembekalan peranti itu dilakukan lima syarikat terpilih melalui tender terbuka mengikut zon merangkumi Sabah dan Sarawak, utara, tengah dan selatan Semenanjung.
Penerima Peranti Siswa bagi Fasa 1 terdiri daripada mahasiswa dalam kalangan keluarga B40 dengan pendapatan bulanan isi rumah sebanyak RM4,850 ke bawah. – KOSMO! ONLINE.


Kehilangan wang projek LCS lebih penting berbanding siapa Zainab – Rafizi
3 September 2022, 5:09 pm
KUALA LUMPUR – Timbalan Presiden Parti Keadilan Rakyat (PKR), Rafizi Ramli menyifatkan ‘kehilangan’ wang projek kapal tempur pesisir (LCS) lebih penting kerana ia melibatkan wang rakyat berbanding siapa sebenarnya Zainab Mohd. Salleh.
Rafizi yang juga bekas Ahli Parlimen Pandan berkata, isu identiti Zainab bakal terjawab jika pihak berkuasa termasuk Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) memulakan siasatan berhubung perkara itu.
“Soal Zainab itu akan terjawab sendiri, apa yang ditulis dalam laporan forensik audit jelas,” ujarnya ketika kepada Pemberita hari ini.
Terdahulu, beliau bersama peguam dan penyokongnya tiba di Ibu Pejabat Polis Daerah (IPD) Sentul pukul 3 petang bagi merakamkan keterangan.
Pada masa sama, tegasnya, pihak berkuasa perlu menjalankan siasatan susulan satu laporan polis dibuat Ahli Parlimen Johor Bahru, Akmal Nasrullah Mohd. Nasir berhubung dakwaan salah guna kuasa melibatkan perolehan LCS.
“Dakwaan yang dibuat bukan berdasarkan khabar angin sebaliknya, dokumen laporan audit yang melalui Kabinet.

“Saya menghormati pihak berkuasa perlu menjalankan tugas mereka, namun saya harap satu lagi laporan dibuat Akmal dapat dipercepatkan siasatan,” ujarnya.
Jelas Rafizi lagi, proses itu sama seperti kes 1Malaysia Development Berhad (1MDB) dan SRC International Sdn. Bhd.
“Pada awalnya mereka nafi namun, setelah SPRM dan PDRM siasat dengan bidang kuasa yang ada sehingga dapat menjejaki wang, akhirnya ia terjawab dengan sendiri,” katanya.
Terdahulu, Rafizi dipanggil ekoran laporan polis dibuat terhadapnya berkaitan dakwaan mengenai projek LCS membabitkan Menteri di Jabatan Perdana Menteri (Tugas-tugas Khas), Datuk Dr Abd Latiff Ahmad.
Rafizi sebelum ini mendakwa Abdul Latiff mempunyai isteri kedua bernama Zainab Mohd. Salleh yang mendapat kontrak Kementerian Pertahanan bernilai jutaan ringgit untuk projek LCS sedangkan menteri terbabit sudah menafikan hubungannya dengan wanita itu. – KOSMO! ONLINE.


Sehelai tisu berharga RM35,792
Oleh KOSMO!

3 September 2022, 4:30 pm
RIYADH – Sebuah kedai online berpangkalan di Arab Saudi berdepan kecaman netizen apabila mengiklankan sehelai tisu yang ditandatangani penyanyi popular negara itu pada harga AS$8,000 (RM35,792), lapor laman Gulf News semalam.
Menurut media tempatan, kedai online ‘Alberwaaz’ itu turut menawarkan pelan ansuran mudah sebanyak empat kali sebanyak AS$1,995 (RM9,925) setiap pembayaran.
Tisu yang dipercayai paling mahal di dunia itu mempunyai tulisan penyanyi, Mohammed Abdu yang mengatakan ‘tisu ini dimiliki oleh Mohammed Abdu’.
Reaksi pengguna media sosial terhadap iklan jualan itu kebanyakannya negatif dan bersifat kritikan kerana menganggap ia sesuatu yang tidak masuk akal.
“Jika tisu itu mempunyai kuasa ajaib menyembuhkan semua kesedihan saya sekalipun, saya tidak akan membelinya,” komen seorang pengguna.
“Andai kata tisu itu boleh memadamkan dosa silam, saya tetap tidak akan terfikir untuk membelinya,” tulis seorang lagi.

Mohammed Abdu ialah salah satu nama terulung dalam muzik Arab sejak 1961 dan lagu-lagunya dihargai oleh berjuta-juta orang di negara teluk itu. – Agensi


Polis terima aduan penipuan inap desa di Terengganu
Oleh NOOR HAYATI MAMAT

3 September 2022, 4:02 pm
HULU TERENGGANU – Penipuan inap desa tidak wujud dikesan kembali berlaku di Terengganu berikutan musim cuti persekolahan yang bermula semalam.
Ketua Polis Terengganu, Datuk Rohaimi Md. Isa berkata, setakat ini, pihaknya menerima aduan berhubungan penipuan inap desa melibatkan kerugian RM2,900 pada kelmarin.
“Mangsa mendakwa melakukan tempahan buat rakannya yang mahu berkunjung ke Terengganu. Rupa-rupanya inap desa yang ditempah sebenarnya bukan milik individu yang mengiklankan dan mengambil tempahan berkenaan,” katanya ketika ditemui di Pengkalan Lawit Tasik Kenyir, di sini hari ini.
Terdahulu beliau merasmikan Produk Inovasi Kumpulan Inovasi dan Kreatif (KIK) Amphibia Qber II Ibu Pejabat Polis Daerah (IPD) Hulu Terengganu.
Rohaimi berkata, suspek didakwa telah mengiklankan inap desa milik orang lain kononnya diuruskannya di media sosial.
Tambah beliau, polis juga menerima aduan dakwaan individu lain mengiklankan inap desa yang sebenarnya tidak wujud. – KOSMO! ONLINE


Wanita cipta rekod dunia peluk 3,164 orang dalam masa 24 jam
Oleh KOSMO!

3 September 2022, 5:30 pm
TOKYO – Seorang wanita Jepun, Eimi Fukuda mencipta rekod wanita paling banyak dipeluk apabila berjaya memeluk 3,164 orang dalam tempoh 24 jam, lapor laman berita Mothership, baru-baru ini.
Fukada, 24, mengadakan acara itu di Shibuya, Tokyo bermula pukul 6 petang pada 27 Ogos lalu.
Apabila dia membuat pengumuman untuk mengadakan acara itu, Fukuda berkata, dia mahu menjadi ‘wanita yang paling banyak dipeluk di dunia’.
Sesi peluk-memeluk itu berakhir sehari kemudian, tepat pukul 6 petang pada 28 Ogos.
Menurut akhbar Daily Japan, Fukada hanya sekali berehat lama iaitu selama tiga jam dan beberapa kali rehat selama 10 minit sepanjang keseluruhan acara.
Dia tidak mempunyai masa untuk tidur walaupun pada waktu malam dan apabila acara itu berakhir, dia sangat keletihan.

Laman Yahoo (Jepun) melaporkan bahawa Fukada membuat beberapa pertukaran pakaian semasa acara itu.
Antaranya adalah dia memakai yukata tradisional, maskot arnab, pakaian wanita pejabat dan cheongsam.
Para peserta tidak perlu membayar untuk sesi pelukan itu tetapi rakaman gambar menerusi  telefon pintar dikenakan caj 1,000 yen (RM50).
Semasa acara itu, peminat diwajibkan meletakkan tangan mereka di sisi atau belakang dan tidak boleh membalas pelukan Fukada. – Agensi


Isteri mengandung, suami pula mual dan muntah
Oleh KOSMO!

3 September 2022, 3:48 pm
PETALING JAYA – Isteri mengandung, tetapi suami pula mengalami rasa mual dan muntah sama seperti wanita hamil, bahkan ada yang lebih teruk.
Nampak pelik, namun situasi tersebut sebenarnya terjadi kepada golongan lelaki terutama mereka yang baru pertama kali mahu menimang cahaya mata.
Berdasarkan penerangan oleh pengamal perubatan, Dr. Muhamad Hazwan Nazri berkata, kejadian tersebut benar-benar wujud dan ia dinamakan sebagai ‘couvade syndrome’.
“Simptom dialami kalah perempuan mengandung. Ada yang mual, loya, ‘mood swing’ dan mabuk iaitu sama seperti perempuan. Ada juga tidak boleh bau masakan, sakit belakang dan perut selain kurang nafsu untuk bersama pasangan.
“Ia boleh terjadi apabila fasa peralihan lelaki menjadi bapa dan bukan disebabkan hormon. Lelaki tersebut kasihan kepada pasangannya mengandung dan dia pula takut menjadi bapa,” katanya pada video dimuat naik di media sosial.
Beliau berkata, berbanding wanita mengandung, mabuk selain muntah dan mual dialami adalah disebabkan oleh hormon Beta-hCG dihasilkan daripada uri bayi.

“Hormon ini yang menyebabkan ujian air kencing wanita mengandung menunjukkan dua garisan positif. Ia paling tinggi ketika kandungan usia sembilan hingga 12 minggu.
“Sebab itu wanita mengandung muntah teruk ketika trimester pertama dan selepas minggu ke-13, 14 dan 15, hormon itu menurun,” katanya. – KOSMO! ONLINE


[VIDEO] Aliran trafik di lebuh raya utama masih perlahan
Oleh KOSMO!

3 September 2022, 5:15 pm
PETALING JAYA – Aliran trafik di lebuh raya utama negara menuju Pantai Timur, utara dan selatan masih perlahan berikutan pertambahan kenderaan susulan cuti hujung minggu dan cuti sekolah.
Menerusi kemas kini Twitter Lembaga Lebuhraya Malaysia (LLM), aliran trafik perlahan di Lebuhraya Kuala Lumpur – Karak iaitu di Plaza Tol Gombak ke Bukit Tinggi dan Petronas Bentong ke Plaza Tol Bentong.
“Selain itu, trafik perlahan arah utara iaitu Behrang ke Slim River, Sungkai ke Bidor, kawasan rehat dan rawat (R&R) Tapah ke Gopeng, Terowong Menora ke R&R Sungai Perak, Kuala Kangsar ke Bukit Berapit, Bandar Baharu ke Jawi, R&R Sungai Bakap ke Bandar Cassia, Juru ke Perai serta Permatang Pauh ke Sungai Dua.
“Trafik juga perlahan menuju arah selatan iaitu Bangi ke R&R Seremban, Seremban ke Senawang, Pedas Linggi ke Simpang Ampat dan Restoran Jejantas Ayer Keroh ke Ayer Keroh,” ujarnya.
Dalam masa sama, trafik juga perlahan dari Plaza Tol Skudai ke Kulai, Senawang ke Seremban serta R&R Seremban ke Nilai. -KOSMO! ONLINE.


Mohd. Zuki dilantik Pengerusi Jawatankuasa Pengurusan Hal Ehwal Islam Kebangsaan MKI
Oleh MOHD. HUSNI MOHD. NOOR

3 September 2022, 5:12 pm
PUTRAJAYA – Ketua Setiausaha Negara, Tan Sri Mohd. Zuki Ali dilantik sebagai Pengerusi Jawatankuasa Pengurusan Hal Ehwal Islam Kebangsaan, Majlis Kebangsaan Bagi Hal Ehwal Agama Islam (MKI) berkuatkuasa 30 Jun 2022 sehingga 29 Jun 2024.
Ketua Pengarah Jabatan Kemajuan Islam Malaysia (Jakim), Datuk Hakimah Mohd. Yusoff berkata, pelantikan Mohd. Zuki diperkenan pada Mesyuarat Majlis Raja Raja (MRR) Kali Ke-259 yang telah diadakan pada 30 Jun lalu.
Beliau berkata, Watikah pelantikan beliau telah disempurnakan oleh Duli Yang Maha Mulia Sultan Selangor Sultan Sharafuddin Idris Shah Alhaj selaku Pengerusi MKI pada 1 September lalu.
“Jawatankuasa ini telah dinaik taraf dari Persidangan Ketua-Ketua Jabatan/ Majlis Agama Islam Seluruh Malaysia (PKJ) yang sebelum ini dipengerusikan oleh Ketua Pengarah Jakim.
“Keanggotaan jawatankuasa ini adalah terdiri daripada wakil Majlis Agama Islam Negeri-Negeri setelah mendapat perkenan Raja Pemerintah di negeri tersebut, Pengarah Jabatan Agama Islam Negeri-Negeri dan dua orang ahli yang dilantik oleh MKI dengan perkenan MRR.
“Jawatankuasa yang diurusetiakan oleh Jakim ini ditubuhkan bagi menyediakan platform untuk membincangkan perkara dasar berkaitan pengurusan hal ehwal Islam di Malaysia,” katanya menerusi kenyataan akhbar hari ini.

Katanya, jawatankuasa itu antara lain akan memastikan pengurusan hal ehwal Islam di Malaysia pada tahap terbaik selari dengan undang-undang, dasar dan peraturan yang berkuatkuasa selaras dengan agama Islam sebagai Agama Persekutuan.
Hakimah berkata, jawatankuasa itu juga bertindak sebagai kumpulan pemikir yang menentukan dasar-dasar berkaitan tadbir urus terbaik hal ehwal Islam di Malaysia serta bertanggungjawab menyelaras dan mewujudkan keseragaman dalam pentadbiran dan pelaksanaan hal ehwal agama Islam di Malaysia.-KOSMO! ONLINE


PM sahkan terima surat perletakan jawatan Azalina
3 September 2022, 4:44 pm
KUALA LUMPUR – Perdana Menteri, Datuk Seri Ismail Sabri Yaakob mengesahkan sudah menerima surat perletakan jawatan Penasihat Khas Kepada Perdana Menteri (Undang-Undang Dan Hak Asasi Manusia), Datuk Seri Azalina Othman Said.
Menurutnya, beliau menerima surat perletakan jawatan tersebut setelah Ahli Parlimen Pengerang melepaskan jawatannya pada 29 Ogos lalu.
“Saya telah menerima surat perletakan jawatan daripada Azalina,” katanya ringkas kepada pemberita selepas majlis Mesyuarat Agung Tahunan Ke-7 Yayasan Kebajikan Atlet Kebangsaan (YAKEB) di M. Resort & Hotel di sini hari ini.
Terdahulu media melaporkan, Penasihat Khas Kepada Perdana Menteri (Undang-Undang Dan Hak Asasi Manusia), Datuk Seri Azalina Othman Said mengumumkan meletakkan jawatan pada 29 Ogos lalu.
Pejabat Perdana Menteri dalam kenyataan memaklumkan Perdana Menteri, Datuk Ismail Sabri Yaakob telah menerima perletakan jawatan itu dengan notis sebulan seperti yang dimaklumkan dalam surat berkenaan.
Dalam perkembangan berlainan, Ismail Sabri berkata, tiada isu berbangkit berhubung perjanjian antara pihaknya dengan Perikatan Nasional (PN).

Menurutnya, perjanjian yang dibocorkan baru-baru ini sebagai cerita lama.
“Perjanjian dengan Perikatan Nasional adalah cerita lama bukan cerita baharu lagi,” katanya. – KOSMO! ONLINE.


MAIWP terkejut ‘asnaf’ tinggal di kondo T20
Oleh KOSMO!

3 September 2022, 4:43 pm
PETALING JAYA – Bergelut masalah kewangan dan memerlukan bantuan zakat, namun apabila dijejaki, asnaf tersebut rupa-rupanya tinggal di kawasan dengan nilai hartanah tinggi.
Itu kisah dikongsikan oleh Majlis Agama Islam Wilayah Persekutuan (MAIWP) berhubung sebuah keluarga dikatakan memerlukan bantuan zakat dan sebaik Skuad Jejak Asnaf menjejaki mereka mendapati lokasi kediaman adalah sebuah kondominium di ibu negara.
“Setibanya di lokasi, kami terkejut apabila melihat nilai hartanah di tempat itu. Secara pratikalnya sesebuah keluarga yang sedang bergelut dengan masalah kewangan tidak akan mampu menghuni kediaman mewah sedemikian.
“Kebanyakan daripada mereka memberikan alasan tinggal di tempat tersebut disebabkan faktor keselesaan dan keselamatan keluarga, selain lokasinya berdekatan sekolah anak,” katanya pada hantaran Facebook.
Dalam pada itu, MAIWP menjelaskan, hasil dapatan maklumat yang diperolehi, mereka menghuni kediaman tersebut dengan bayaran sewa secara bulanan serta bukannya rumah pusaka mahupun menerima ihsan tinggal percuma daripada orang lain.
“MAIWP menasihatkan kepada mereka di luar sana yang terkesan atau berada dalam kesempitan perlu bersedia untuk menurunkan gaya dan cara hidup.

“Kita seharusnya bijak menyesuaikan di antara keperluan dan juga kehendak seiring dengan kemampuan semasa. MAIWP sentiasa ada untuk membantu bagi meringankan beban dan kesusahan hidup yang mereka alami,” ujarnya. -KOSMO! ONLINE


Dua beradik rentung dalam bilik tidur
Oleh MOHAMAD FAIZAL HASHIM

3 September 2022, 4:22 pm
JOHOR BAHRU – Dua beradik rentung dalam kejadian kebakaran sebuah rumah di Jalan Bunga Raya Besar, Kampung Dato Sulaiman Menteri di sini hari ini.
Kejadian yang dilaporkan berlaku kira-kira pukul 1.41 petang itu mengorbankan mangsa Muhammad Zafran Muhammad Fikri, 3, dan adik perempuannya, Nurul Hawa Zafira, 2.
Komander Operasi Balai Bomba dan Penyelamat (BBP) Tebrau, Penolong Penguasa Bomba Mohd. Ridzuan Malek Rivan berkata, seramai 14 anggota dikejarkan ke tempat kejadian sejurus menerima panggilan kecemasan kejadian itu.
“Kebakaran melibatkan sebuah rumah jenis kekal dan mengakibatkan kemusnahan 60 peratus daripada keseluruhan rumah. Terdapat dua mangsa telah ditemui rentung di bilik tidur.
“Kerja-kerja pemadaman telah dilakukan oleh orang awam menggunakan air paip. Tindakan operasi pemadaman susulan dilakukan pihak bomba sehingga keadaan terkawal kira-kira pukul 2.20 petang,” katanya dalam kenyataan hari ini.
Difahamkan jenazah dua beradik itu dibawa ke Hospital Sultanah Aminah (HSA) di sini untuk tindakan lanjut.-KOSMO! ONLINE


Beruang ganggu madu kelulut masuk perangkap
Oleh ISKANDAR SHAH MOHAMED

3 September 2022, 2:58 pm
SHAH ALAM – Isu seekor beruang matahari yang kerap mengganggu sarang madu kelulut penduduk di Felda Soeharto, Kuala Kubu Bharu terungkai apabila haiwan itu berjaya ditangkap, Isnin lalu.
Beruang seberat 80 kilogram (kg) itu ditangkap selepas terkena jerat atau perangkap Jabatan Perlindungan Hidupan Liar dan Taman Negara (Perhilitan), kira-kira pukul 10 malam.
Pengarah Perhilitan Selangor, Dennis Ten Choon Yung berkata, perangkap itu dipasang sejak awal bulan lalu selepas menerima aduan kacau ganggu daripada penduduk setempat.
Kata beliau, pihaknya bergegas ke lokasi kejadian selepas menerima maklumat daripada orang awam mengenai tangkapan beruang itu.
“Pemeriksaan lanjut kemudian mendapati haiwan itu sudah memasuki perangkap yang dipasang Perhilitan. Beruang matahari yang dalam keadaan sihat itu kemudian ditangkap untuk tindakan lanjut,” katanya ketika dihubungi hari ini.
Tambah Choon Yung, haiwan itu dibawa ke Pusat Menyelamat Hidupan Liar Sungkai, Perak untuk pemeriksaan kesihatan dan pemantauan sebelum dilepaskan ke habitat hutan asal.-KOSMO! ONLINE


[VIDEO] Honda City milik lelaki gempal ditemui di Larkin
Oleh MOHD SHARKAWI LONDING

3 September 2022, 2:16 pm
JOHOR BAHRU – Polis menemui kereta Honda City berwarna merah yang dipercayai digunakan seorang lelaki gempal untuk melarikan diri selepas ‘terkantoi’ mencuri barang di sebuah pasar raya di Tebrau di sini dalam kejadian 31 Ogos lalu.
Ketua Polis Daerah Johor Bahru Selatan, Asisten Komisioner Raub Selamat berkata, kenderaan itu ditemui diletakkan di kawasan perumahan di Larkin di sini kira-kira pukul 12.30 tengah malam, semalam.
“Polis berjaya mengesan kereta yang dinaiki suspek untuk melarikan diri dalam kejadian 31 Ogos lalu itu hasil maklumat yang disalurkan orang awam.
“Polis masih lagi memburu suspek yang dikenali sebagai Muhammad Firdaus Shamsudin berusia 33 tahun,”katanya ketika dihubungi di sini hari ini.

Raub berkata, pihaknya tidak menolak kemungkinan sama ada lelaki berkenaan bersembunyi di kawasan sekitar atau sudah melarikan diri keluar dari Johor.
Jelasnya, orang awam yang mempunyai sebarang maklumat berhubung kedudukan suspek untuk menghubungi pegawai penyiasat, Sarjan Nuraziera Miersha Jamaludin ditalian 017-3498690.

Dalam kejadian 7.15 malam pada 31 Ogos lalu, suspek bersama kekasihnya yang berusia 31 tahun ditahan pekerja pasar raya selepas keluar tanpa buat pembayaran di laluan kaunter pembayaran secara layan diri.
Antara barangan yang dicuri termasuklah pelbagai jenis coklat, cangkuk kenderaan dan juga pemegang telefon bimbit bernilai RM952.19.
Bagaimanapun suspek lelaki berjaya melarikan diri meninggalkan kekasihnya dengan menaiki kereta Honda City. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Muktamar: Pas masih teruskan rundingan dengan UMNO
Oleh MOHD. RAFIE AZIMI

3 September 2022, 2:10 pm
ALOR SETAR – Presiden Pas, Tan Sri Abdul Hadi Awang mendakwa rundingan antara UMNO dan Pas ketika ini masih berjalan melibatkan pimpinan kedua-dua parti sehingga ke peringkat akar umbi.
Kenyataan itu dilihat sama sekali bertentangan dengan beberapa penegasan dibuat Presiden UMNO, Datuk Seri Dr. Ahmad Zahid Hamidi yang sudah berkali-kali menyatakan pendirian untuk menolak kerjasama bersama Pas dalam Muafakat Nasional (MN) bagi mendepani Pilihan Raya Umum Ke-15 (PRU-15).
Menurut Abdul Hadi, bersandarkan sifat politik yang cukup dinamik, adalah tidak mustahil untuk rakyat di negara ini melihat kerjasama UMNO dan Pas pada PRU-15.
“Saya harap perkara itu (UMNO bergerak solo) adalah kenyataan Presiden UMNO, bukan ahli UMNO akar umbi dan bukan juga semua pemimpin UMNO.
“Setakat ini rundingan masih berjalan dengan semua. Pemimpin di bawah juga masih ada hubungan malah di peringkat akar umbi pun masih bercampur dan keadaannya sangat baik.
“Dalam politik tak mustahil (bersama UMNO). Politik ini dinamik dan boleh berlaku macam-macam, jadi perkara itu tak mustahil,” katanya.

Beliau berkata demikian pada sidang akhbar selepas menyampaikan ucapan dasaranya pada Perasmian Muktamar Tahunan Pas Kali ke-68 di Kompleks Pas Kedah di sini hari ini.
Ditanya mengenai kenyataan dimuat naik Ahmad Zahid dalam laman Facebooknya semalam yang menyifatkan kerjasama disampaikan Pas merupakan satu kerjasama politik dangkal, Abdul Hadi berkata, UMNO bukanlah sebuah parti yang hanya diisi oleh seorang Presiden saja.
“UMNO ini adalah satu parti yang memiliki Majlis Tertinggi, Naib presiden serta kepimpinan di peringkat negeri dan bahagian. UMNO ini bukan Presiden saja.
“Kita masih lagi berpegang kepada pendirian asal antara Pas dan UMNO di masa kita tubuhkan MN iaitu kita bersetuju bukan hanya UMNO dan Pas, malah Parti Pribumi Bersatu Malaysia (Bersatu) termasuk pertubuhan bukan kerajaan turut diterima. Sehingga kini kita masih berpegang pendirian asal,” katanya. – KOSMO! ONLINE


Muktamar: PN adakan mesyuarat tentukan logo Pas
Oleh JAMLIAH ABDULLAH

3 September 2022, 2:00 pm
ALOR SETAR – Perikatan Nasional (PN) akan mengadakan mesyuarat minggu depan berkaitan penggunaan logo Pas melibatkan negeri di bawah pimpinannya di Kelantan, Terengganu dan Kedah.
Pengerusinya, Tan Sri Muhyiddin Yassin berkata, perkara itu antara yang dibincangkan oleh Majlis Tertinggi PN sebagai salah satu strategi menghadapi Pilihan Raya Umum Ke-15 (PRU-15).
“Itu kita akan bincang dalam mesyuarat Majlis Tertinggi PN. Apa-apa pun semua perkara dalam PN ini kita bincang bersama-sama. Kemungkinan ada strategi tertentu yang sesuai, kita akan ambil kira.
“Jadi kalau itulah usul yang dikemukakan, keputusan akan dibuat Ahli Majlis Tertinggi PN dalam mesyuarat yang kita akan adakan mungkin minggu depan,” katanya kepada pemberita ketika hadir pada Majlis Perasmian Muktamar Pas di Kompleks Pas di sini hari ini.
Ketua Pengarah Pilihan Raya Pas Pusat, Datuk Seri Muhammad Sanusi Md. Nor semalam menegaskan penyokong parti itu termasuk akar umbinya alergi dengan logo PN yang mempunyai warna biru seaka-akan Barisan Nasional (BN).
Sementara itu, berhubung persiapan pembahagian kerusi di peringkat PN, kata Muhyiddin, gabungan itu sudah memulakan rundingan dengan semua parti dan akan diperincikan dalam masa terdekat.

“Kita sudah mula rundingan (pembahagian kerusi) tetapi belum selesai tetapi saya sudah diberitahu untuk disegerakan,” kata Presiden Parti Pribumi Bersatu Malaysia (Bersatu) ini.
Ketika ditanya tempoh rundingan itu, jelas Muhyiddin, ia dijangka selesai dalam masa terdekat sebelum PRU-15 ini. – KOSMO! ONLINE


Keperluan kapal perang baharu TLDM mendesak, kapal sedia ada sudah ‘berusia’
Oleh SHAMSUL KAMAL AMARUDIN

3 September 2022, 3:28 pm
LUMUT – Tentera Laut Diraja Malaysia (TLDM) amat memerlukan kapal perang dan peronda yang baharu serta penambahan bilangan kapal-kapal tersebut kerana sebahagian besar aset sedia ada sudah agak berusia.
Kegagalan memperolehi kapal baharu dalam jumlah dikehendaki menyebabkan TLDM terpaksa segera melakukan ‘proses kitar semula’ atau program memanjangkan hayat kapal sedia ada berikutan tempoh operasi yang tinggi yang perlu dilalui setiap kapal pasukan itu.
Menurut Panglima Armada Barat, Laksamana Madya Datuk Abu Bakar Md. Ajis, 75 peratus daripada 44 kapal milik pasukan tersebut ketika ini sudah berusia lebih 40 tahun dengan ada antaranya melebihi usia 50 tahun.
“Sebagai contoh, kapal peronda laju yang beroperasi di Pangkalan TLDM Kuantan, Pahang, semuanya sudah mencecah usia 50 tahun, dalam erti kata (kapal) TLDM sudah lebih usia,” katanya ketika ditemui pemberita selepas menyambut kepulangan Kapal Diraja (KD) Lekir yang menyertai Eksesais Lingkaran Pasifik atau ‘Rim of The Pacific’ (RIMPAC) 2022, di Jeti Operasi Pangkalan TLDM Lumut di sini hari ini.
Menurut Abu Bakar, tempoh operasi kapal yang tinggi memerlukan TLDM sentiasa melakukan proses penyelenggaraan kapal dengan segera berikutan keadaan kapal dimiliki ‘agak berumur’, sebagai contoh KD Lekir yang baru pulang dari RIMPAC perlu melalui proses penyelenggaraan singkat untuk persediaan misi operasi yang lain pula.- KOSMO! ONLINE


Wanita tempatan ditahan kes dera pembantu rumah Indonesia
3 September 2022, 1:54 pm
GOMBAK – Polis menahan seorang wanita tempatan yang juga majikan bagi membantu siasatan berhubung dakwaan mendera pembantu rumah warga Indonesia di rumahnya di Batu Caves, di sini.
Ketua Polis Daerah Gombak, Asisten Komisioner Zainal Mohamed Mohamed berkata, pihak polis menerima laporan yang dibuat mangsa, seorang wanita Indonesia berumur 46 tahun pada pukul 5 petang pada 31 Ogos lalu.
“Wanita itu mendakwa telah didera secara fizikal oleh majikannya yang merupakan pasangan suami isteri di sebuah rumah di kawasan Batu Caves, dekat sini.
“Hasil siasatan awal mendapati mangsa telah bekerja dengan pasangan suami isteri tersebut bermula Oktober 2019 dan mendakwa sering dipukul oleh majikan sejak bekerja di rumah pasangan itu.
“Bagaimanapun, mangsa dapat melarikan diri dari rumah majikannya dan kini menerima rawatan di Hospital Selayang untuk pemeriksaan dan pemerhatian lanjut oleh Pegawai Perubatan,” ujarnya dalam kenyataan hari ini.
Menurutnya, susulan kejadian itu, pasukan dari Bahagian Siasatan Jenayah daerah telah memberkas seorang wanita tempatan yang juga majikan mangsa berumur 35 tahun pada 1 September lalu bagi membantu siasatan.

Jelas beliau, suspek telah direman di Mahkamah Majistret Selayang pada hari yang sama dan permohonan tahanan reman telah dibenarkan selama lima hari sehingga 5 September ini.
Katanya, kes diklasifikasikan dibawah Seksyen 13 Akta Anti-Pemerdagangan Orang dan Anti-Penyeludupan Migran (ATIPSOM) 2007. – KOSMO! ONLINE


Didenda RM5,000 ludah pegawai imigresen
Oleh MOHD RIDZAUDDIN ROSLAN

3 September 2022, 3:04 pm
PUTRAJAYA- Tindakan dua orang lelaki yang enggan bekerjasama dengan pegawai Jabatan Imigresen Malaysia (JIM) selain mengeluarkan kata-kata kesat kepada mereka ketika bertugas mengundang padah apabila kedua-dua tertuduh didenda RM5,000 seorang
Ketua Pengarah JIM, Datuk Seri Khairul Dzaimee Daud berkata, tertuduh masing-masing berusia 32 dan 26 tahun itu mengaku bersalah selepas pertuduhan dibacakan di hadapan Hakim Emelia KeswatiMohamad di Mahkamah Sesyen Kuala Lumpur pada 30 Ogos lalu.
“Bagi pertuduhan itu, tertuduh telah melakukan provokasi secara aktif dengan enggan memberikan kerjasama selain mengeluarkan kata-kata kesat kepada pegawai imigresen bertugas semasa operasi penguatkuasaan di Pantai Dalam, Kuala Lumpur pada 10 Ogos 2022.
“Salah seorang tertuduh juga telah meludah pegawai Imigresen serta kedua-dua tertuduh juga turut merakam provokasi dilakukan terhadap pegawai dengan niat untuk mengaibkan mereka dan JIM,” katanya dalam satu kenyataan di sini tadi.
Katanya, tertuduh juga boleh dipenjara selama lima bulan jika gagal membayar denda berkenaan berdasar peruntukkan Seksyen 56 (1)(g) Akta Imigresen 1959/63 serta boleh dihukum di bawah Seksyen 56 (1) (aa) Akta yang sama.
“JIM ingin menegaskan bahawa sebarang tindakan provokasi dan ancaman kepada mana-mana pegawai imigresen yang menjalankan tugas akan diambil tindakan tegas mengikut lunas undang-undang sedia ada.

“Tiada kompromi akan diberikan ke atas mana-mana individu yang cuba menghalang atau membuat provokasi,” tegasnya. -KOSMO! ONLINE


Cuti sekolah punca pintu keluar masuk ke Johor sesak hari ini
Oleh MOHD SHARKAWI LONDING

3 September 2022, 3:14 pm
JOHOR BAHRU – Jabatan Imigresen Malaysia (JIM) Negeri Johor mengesahkan punca kesesakan Kompleks Kastam, Imigresen dan Kuarantin (CIQ) Bangunan Sultan Iskandar (BSI) disebabkan pertembungan cuti sekolah yang bermula di kedua-dua negara Malaysia serta Singapura.
Pengarah JIM Johor, Baharuddin Tahir berkata, kesesakan dikesan bermula awal malam tadi sehingga pagi ini kerana rakyat di kedua-dua negara mengambil kesempatan untuk merentas sempadan apabila tiba musim cuti persekolahan.
“Betul berlaku kesesakan di CIQ, BSI malam tadi dan ia lebih sesak daripada kebiasaannya. Ini kerana Singapura juga mula cuti sekolah seperti di sini (Malaysia).
“Biasanya apabila cuti sekolah atau ada cuti-cuti lain, ia menggalakkan mereka (rakyat) untuk rentas sempadan,” katanya ketika dihubungi hari ini.
Bagaimanapun, Baharuddin mengesahkan pihaknya beroperasi seperti biasa ketika kesesakan itu berlaku.
“Semua kaunter kita buka seperti biasa, malah kakitangan yang ditugaskan juga mencukupi,” jelasnya.

Beliau berkata, operasi kemudian kembali normal antara pukul 3 hingga 4 pagi tadi.
Terdahulu, di laman sosial, ramai pengguna CIQ BSI terutamanya rakyat Malaysia yang bekerja di Singapura berkongsi gambar kesesakan di bangunan itu yang dianggap luar biasa.-KOSMO! ONLINE


Tunggang motosikal 160km setiap hari ke kolej
Oleh SITI NUR MAS ERAH AMRAN

3 September 2022, 2:22 pm
SEBERANG PERAI – Penat jerih menunggang motosikal sejauh 160 kilometer (km) sejak dua tahun lalu membuahkan hasil apabila pembantu tadbir Penjara Taiping menerima Anugerah Ketua Pengarah sempena Majlis Konvokesyen Kolej Komuniti Pulau Pinang 2022 hari ini.
Kesungguhan dan ketekunan Mohd. Fazli [email protected],40, berulang alik dari Taiping ke Nibong Tebal sepanjang mengikuti program pengajian Sijil Kulinari didorong semangat ingin menimba ilmu dalam bidang yang amat diminatinya.
“Saya melanjutkan pengajian menerusi tawaran yang dikeluarkan Jabatan Perkhidmatan Awam (JPA) khusus buat penjawat awam.
“Cabaran memang banyak apatah lagi semasa Perintah Kawalan Pergerakan (PKP) ekoran pandemik Covid-19, saya terpaksa menunggang motosikal untuk ke Kolej Komuniti Nibong Tebal kerana perkhidmatan tren dihentikan seketika.
“Saya sememangnya amat meminati bidang kulinari dan merancang untuk membuka kafe yang akan diuruskan isteri nanti,” katanya kepada pemberita di Politeknik Seberang Perai (PSP), di sini hari ini.
Seramai 11 graduan menerima diploma manakala 417 graduan menerima sijil yang disampaikan Ketua Pengarah, Jabatan Pendidikan Politeknik dan Kolej Komuniti, Zainab Ahmad.

Majlis konvokesyen tersebut melibatkan enam kolej sekitar Pulau Pinang iaitu Kolej Komuniti Seberang Jaya, Kepala Batas, Nibong Tebal, Tasek Gelugor, Bukit Mertajam dan Bayan Baru. KOSMO! ONLINE


Jurutera maut, motosikal berkuasa tinggi rempuh lori
Oleh MOHD. HUSNI MOHD. NOOR

3 September 2022, 3:42 pm
SEPANG – Seorang jurutera maut apabila motosikal berkuasa tinggi ditunggangnya merempuh belakang sebuah lori di Jalan Cyberjaya -Puchong di sini, malam tadi.
Dalam kejadian pukul 8.40 malam di Kilometer 41.2 Jalan Cyberjaya – Puchong itu, mangsa berusia 34 tahun yang menaiki motosikal jenis Honda CBR500 maut serta-merta di lokasi kejadian.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati, lori yang dipandu seorang lelaki warga Pakistan dari arah Cyberjaya menghala ke Puchong tiba-tiba mengalami masalah enjin.
“Pemandu lori kemudian memberi lampu isyarat ke kiri untuk berhenti di bahu jalan sebelum mangsa dari arah sama gagal mengelak dan merempuh belakang lori berkenaan.
“Akibat rempuhan itu, mangsa maut serta merta dilokasi kejadian kerana kecederaan parah dan mayat di bawa ke Hospital Putrajaya untuk bedah siasat,” katanya ketika dihubungi hari ini.
Katanya, kes disiasat mengikut Seksyen 41(1) Akta Pengangkutan Jalan (APJ) 1987.-KOSMO! ONLINE


Agong titah semangat perpaduan Hari Merdeka diteruskan
3 September 2022, 1:08 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar semangat perpaduan, kenegaraan (patriotisme) dan cintakan negara yang telah dipamer oleh rakyat pada majlis Sambutan Hari Kebangsaan baru-baru ini sangat membanggakan dan perlu diteruskan.
Datuk Pengelola Bijaya Diraja Istana Negara, Datuk Seri Ahmad Fadil Shamsuddin dalam satu kenyataan berkata, Seri Paduka Baginda menzahirkan rasa sukacita dan kagum dengan sambutan Hari Kebangsaan yang telah berlangsung di Dataran Merdeka pada 31 Ogos lalu dengan kehadiran melebihi jangkaan 50,000 orang.
“Justeru itu, Seri Paduka Baginda menzahirkan setinggi penghargaan kepada rakyat yang telah datang memenuhi lokasi majlis dan kawasan sekitar untuk menyertai dan secara berdisiplin menonton sambutan hari yang bersejarah itu.
“Seri Paduka Baginda menzahirkan harapan semoga semangat-semangat tersebut yang secara langsung mencerminkan keakraban rakyat pelbagai kaum di negara ini memperkukuhkan lagi keharmonian negara,” ujarnya hari ini.
Menurut beliau, Seri Paduka Baginda turut menzahirkan harapan agar semangat tersebut dipamer dan diteruskan dalam memperingati dan meraikan Hari Malaysia pada 16 September tidak lama lagi.
Pada masa sama, jelas Ahmad Fadil, Seri Paduka Baginda turut menzahirkan setinggi penghargaan kepada Kerajaan Malaysia, kesemua peserta dan penganjur, khususnya Perdana Menteri, Datuk Seri Ismail Sabri Yaakob dan Menteri Komunikasi dan Multimedia yang juga Pengerusi Jawatankuasa Penganjur, Tan Sri Annuar Musa di atas kejayaan Sambutan Hari Kebangsaan 2022 yang telah disempurnakan dengan rapi dan cemerlang.

Tambahnya, Seri Paduka Baginda amat kagum menyaksikan persembahan yang telah dipamer oleh semua kontinjen agensi-agensi kerajaan dan pelajar sekolah yang telah mengambil bahagian pada majlis tersebut.
“Semangat kenegaraan dan cintakan negara yang telah dipamer oleh mereka, khususnya pelajar sekolah yang terdiri daripada pelbagai peringkat persekolahan dan kaum adalah sewajarnya dipuji dan dicontohi,” ujarnya. – KOSMO! ONLINE